Rayuan pemandu wanita sebab kematian 8 remaja Isnin depan
Oleh MOHD SHARKAWI LONDING

15 April 2022, 11:27 pm
JOHOR BAHRU – Permohonan rayuan kes melibatkan pemandu wanita, Sam Ke Ting yang dijatuhkan penjara enam tahun serta denda RM6,000 kerana memandu secara melulu sehingga menyebabkan lapan kematian remaja akan didengar Isnin ini.
Ini berdasarkan semakan ke atas sistem mahkamah dalam talian dan pendengaran akan berlangsung di Mahkamah Rayuan di sini.
Dalam pendengaran itu nanti berkemungkinan melibatkan penangguhan hukuman ke atas Ke Ting, 27, sementara menunggu rayuan.
Pada Rabu lalu, Hakim Mahkamah Tinggi Johor Bahru, Datuk Abu Bakar Katar menjatuhkan hukuman penjara enam tahun beserta denda RM6,000 kepada Ke Ting, yang mana jika gagal bayar akan dikenakan tambahan enam bulan penjara.
Selain itu, wanita berkenaan juga hilang kelayakan lesen memandu selama tiga tahun sebaik sahaja selesai menjalani tempoh hukuman.
Dalam penghakimannya, Abu Bakar memberitahu, Mahkamah Bicara (Majistret) telah terkhilaf apabila menerima pembelaan responden yang tidak mengetahui adanya aktiviti basikal lajak pada malam kejadian sebagai alasan untuk memandu kereta secara merbahaya sehingga mengorbankan mangsa.

“Responden seharusnya memandu kereta dengan lebih berhati-hati dan bukannya memandu laju kerana mengambil kira pencahayaan tidak begitu terang dan jarak penglihatan ke depan terhad,” ujarnya sebelum menjatuhkan hukuman.
Pada 10 Oktober tahun lalu, Mahkamah Majistret Johor Bahru mengekalkan keputusan tertuduh dilepas dan dibebaskan daripada tuduhan berkenaan yang berlaku pada 18 Februari 2017.
Berdasarkan kertas pertuduhan, Ke Ting yang ketika kejadian berusia 22 tahun didakwa memandu kereta bernombor pendaftaran JQB 9984 di Jalan Lingkaran Dalam secara melulu atau dengan berbahaya hingga menyebabkan kematian lapan penunggang basikal pada pukul 3.20 pagi.
Kelapan-lapan mangsa terlibat ialah Mohamad Azrie Danish Zulkefli; Muhamad Shahrul Izzwan Azzuraimie; Muhammad Firdauz Danish Mohd Azhar; Fauzan Halmijan; Mohamad Azhar Amir; Muhammad Harith Iskandar Abdullah; Muhammad Shahrul Nizam Marudin dan Haizad Kasrin yang berusia antara 13 hingga 16 tahun ketika kejadian. – KOSMO! ONLINE


PTPTN seru peminjam terima tawaran diskaun
Oleh AFIFI HAFIZ MOHD NOR

15 April 2022, 6:44 pm
PORT DICKSON – Perbadanan Tabung Pendidikan Tinggi Nasional (PTPTN) menggalakkan peminjam mengambil peluang tawaran diskaun sehingga 30 peratus yang tamat pada 30 April ini.
Menurut Ketua Eksekutifnya, Ahmad Dasuki Abdul Majid, peminjam yang berhasrat untuk dapatkan diskaun itu perlu melalui aplikasi MyPTPTN atau 64 cawangan di seluruh negara.
“Kita beri diskaun 12 peratus bagi pembayaran 50 peratus dari pembayaran penuh pinjaman.
“Bagi mereka yang ingin buat potongan gaji atau debit terus (direct debit) akan menerima potongan sebanyak 10 peratus,” katanya.
Beliau berkata demikian ketika sidang akhbar dalam Program Imarah Ramadan PTPTN (IMRAN) bersama IPT 2022 di Politeknik Port Dickson di sini hari ini.
Turut hadir Pengarah Politeknik Port Dickson, Mohamad Isa Azhari.

Tambahnya, PTPTN telah melaksanakan sejak 1 November tahun lalu dan akan berakhir pada 30 April ini.
“Kali terakhir kita (PTPTN) beri diskaun seumpama ini pada tahun 2018. Jadi kami menggalakkan peminjam mengambil kesempatan ini,” tambahnya
Jelasnya, peminjam yang berhasrat untuk dapatkan pengesahan penuh pinjaman boleh membuat permohonan pengesahan baki pinjaman melalui MyPTPTN.
“Selepas membuat pembayaran dan pelarasan peminjam juga boleh dapatkan cetakan baki hutang di dalam aplikasi MyPTPTN.
“Pembayaran menggunakan aplikasi lebih mudah, cepat dan selamat,” jelasnya.
Sementara itu, dalam program itu PTPTN telah mengagihkan sebanyak 3,000 bekas bubur lambuk kepada para pelajar dan kakitangan Politeknik Port Dickson, komuniti setempat dan pasukan frontliners di sini. – KOSMO! ONLINE


Doktor kongsi petua hilangkan pijar
Oleh MUHD AFIQ AL-HAFIZ MAT YUSOF

15 April 2022, 9:48 pm
PETALING JAYA – Seorang doktor berkongsi petua bagi mengelakkan tangan menjadi pijar selepas memegang cili.
Perkongsian Doktor Kamarul Ariffin Nor Sadan di media sosial itu mendapat perhatian orang ramai terutamanya golongan wanita yang tidak sabar mencuba petua tersebut.
Menurutnya, tangan menjadi pijar selepas memegang cili kerana ia mengandungi capsaicin yang akan merangsang reseptor deria sakit.
“Kalau terkena kulit, kita akan rasa pijar. Kalau terkena lidah kita akan rasa pedas.
“Capsaicin ini tidak larut air, kalau kita cuci tangan dengan air sahaja ia sukar ditanggalkan dari kulit kita,” katanya di media sosial hari ini.
Kata Kamarul Ariffin, capsaicin tersebut boleh larut dalam minyak atau lemak.

“Orang ramai boleh menggunakan susu berlemak yang mengandungi sejenis protin dipanggil casein yang akan memutuskan ikatan antara capsaicin dengan reseptor di kulit. Selepas cuci dengan susu, bilas dengan air sabun.
“Seterusnya, menggunakan minyak yang akan mencairkan capsaicin dan perlu dibilas dengan air sabun. Petua ketiga ialah cuka, ia bersifat alkali yang boleh meneutralkan kesan pijar. Boleh juga gunakan air asam, perahan limau atau sos tomato.
“Alkohol juga boleh digunakan, jadi, orang ramai boleh gunakan cecair pembasmi kuman berasaskan alkohol. Terakhir sekali ialah losyen berasaskan minyak untuk melarutkan capsaicin disusuli dengan bilasan air sabun untuk membuang losyen yang telah dicemari capsaicin tersebut,” jelasnya. – KOSMO! ONLINE


Saintis cadang beku sperma koala elak kepupusan
Oleh KOSMO!

15 April 2022, 8:30 pm
CANBERRA, Australia – Penyelidik-penyelidik di Australia mencadangkan agar sperma beruang koala dibekukan bagi melindungi spesies itu daripada kepupusan, lapor laman berita Wionews, semalam.
Sebuah makmal biologi sperma boleh dibina untuk memastikan kemandirian spesies marsupial yang terancam seperti koala, tulis laporan cadangan tersebut.
“Buat masa ini, kami tidak mempunyai polisi insurans terhadap bencana alam seperti kebakaran belukar 2019 hingga 2020 yang mengancam kepupusan sejumlah besar haiwan dalam sesuatu  masa.
“Jika populasi koala mati dalam kejadian kebakaran seperti ini, tidak ada cara untuk menghidupkan atau memulihara genetik haiwan ini,” kata saintis konservasi, Dr. Ryan Witt.
Sementara itu, Dr. Lachlan Howell dari Universiti Newcastle berkata,  penggunaan sperma beku membolehkan pengenalan semula variasi genetik ke dalam populasi koala liar tanpa perlu memindahkan koala.
“Kami telah mengenal pasti 16 hospital hidupan liar dan zoo di seluruh Australia yang boleh bertindak sebagai nod untuk mengumpul sperma koala,” kata Howell.

Sperma itu  kemudian boleh digunakan dalam program pembiakan untuk membawa kepada lonjakan dalam populasi spesies  itu.
Tambah Witt, cadangan tersebut adalah cara paling efektif dari segi pembiayaan kos untuk memulihara kepelbagaian genetik koala. – Agensi


PMKS diseru berurus niaga tanpa tunai
Oleh EDDY AQMAL MOHAMED HAMIDI

15 April 2022, 6:49 pm
CYBERJAYA – Semua usahawan tempatan khasnya golongan usahawan mikro, kecil dan sederhana (PMKS) diseru agar mengamalkan urus niaga tanpa tunai terutamanya ketika Fasa Peralihan ke endemik.
Perdana Menteri, Datuk Seri Ismail Sabri Yaakob berkata, saranan tersebut dibuat agar dapat membolehkan Keluarga Malaysia melakukan transaksi di kedai-kedai fizikal secara lebih mudah, cepat dan selamat.endemik
“Sehingga kini sudah semakin ramai usahawan dan peniaga termasuk golongan PMKS bertransaksi secara e-tunai dan pengguna juga semakin yakin dengan menggunkan e-tunai melalui pelbagai e-dompet.
“Ini jelas terbukti apabila transaksi e-tunai berkembang dengan ketara sebanyak RM50.5 bilion pada tahun 2021 berbanding RM29.6 bilion pada tahun 2020,” katanya ketika berucap pada Majlis Pelancaran e-Pemula di Universiti Multimedia di sini hari ini.
Turut hadir, Menteri Kewangan, Tengku Datuk Seri Zafrul Tengku Abdul Aziz dan Menteri Pengajian Tinggi, Datuk Seri Dr. Noraini Ahmad.
Menurut beliau, kerajaan komited untuk terus menggalakkan pembayaran secara elektronik dalam kalangan peniaga dan pengguna bagi mewujudkan masyarakat Keluarga Malaysia tanpa
tunai.

“Bagi pembeli pula, mereka tidak perlu lagi membawa dompet atau beg duit fizikal apabila sumber kewangan sentiasa ada dalam aplikasi e-dompet masing-masing,” ujar beliau.
Dalam pada itu, Ismail Sabri turut memaklumkan bahawa kerajaan di bawah Rancangan Malaysia Ke-12, sedang merangka Pelan Kebangsaan Pemerkasaan Ekonomi Belia untuk memantapkan peranan anak muda dalam pembangunan negara.
“Akademi Pembangunan Belia Malaysia dan beberapa Kompleks Belia dan Sukan akan dinaik taraf manakala pusat belia wilayah yang pertama di Malaysia akan dibina bagi merancakkan lagi program dan aktiviti belia.
“Buat masa ini, melalui Bajet 2022, secara keseluruhan, sekurang-kurangnya RM1.2 bilion telah diperuntukkan untuk pelbagai inisiatif bagi memanfaatkan golongan belia,”jelas beliau.
Ismail Sabri berkata, inisiatif PerantiSiswa Keluarga Malaysia akan membekalkan sebuah tablet kepada setiap pelajar B40 di institusi pengajian tinggi melibatkan kos RM450 juta mulai Jun ini yang bakal dimanfaatkan oleh kira-kira 350,000 mahasiswa.
“Majikan yang menggaji perantis lepasan sekolah dan graduan berumur 18 hingga 30 tahun pula akan diberi insentif sebanyak RM900 sebulan selama enam bulan, iaitu meningkat berbanding RM800
“Bagi belia yang cenderung ke arah keusahawanan pula, kerajaan menyediakan pelan pembiayaan bernilai RM150 juta khusus untuk belia melalui Bank Simpanan Nasional dan Agrobank,” katanya.
Dalam pada itu, Tengku Zafrul berkata, keempat-empat e-Dompet yang mengambil bahagian melalui Program ePemula iaitu BigPay, GrabPay, ShopeePay dan Touch ‘n Go eWallet ini boleh digunakan melalui jaringan peniagaan runcit yang melebihi 1.2 juta touchpoints.
“Jaringan yang luas ini akan memastikan pelaksanaan ePemula secara menyeluruh di seluruh negara, termasuk di bandar-bandar kecil, lantas memanfaatkan lebih ramai belia dan pelajar, selain membudayakan satu sistem pembayaran tanpa tunai yang lebih mudah, telus dan selamat.- KOSMO! ONLINE


Misteri lembu mati terapung di tengah laut
Oleh KOSMO!

15 April 2022, 5:30 pm
JAKARTA – Sebuah video tular di media sosial Indonesia memaparkan keadaan beberapa ekor lembu yang ditemukan mati terapung di sebuah pantai, lapor laman berita Suara.com.
Video yang dimuat naik dalam akaun Instagram bernama @infomdr itu dikatakan dirakam dalam di Pantai Camplong, daerah Sampang dalam wilayah  Jawa Timur.
Bagaimanapun, punca kematian lembu-lembu itu masih tidak diketahui. Bangkai haiwan itu ditemui oleh beberapa penduduk tempatan yang melalui kawasan tersebut.
Menerusi klip video berkenaan, seekor lembu dirakam hanyut ke tebing dan dipercayai telah ditarik oleh seorang penduduk. Tali pada hidungnya ditambat pada batu untuk mengelak ia hanyut ke tengah laut.
Bukan hanya seekor, beberapa ekor lembu lain turut dilihat mati terapung di tengah  laut.
Sebilangan penduduk yang menyaksikan kejadian dilihat kehairanan kerana tidak mengetahui dari mana lembu-lembu itu datang.

Video tersebut mendapat perhatian netizen di ruangan komen.
“Biasanya jatuh dari kapal yang mengangkut lembu,’’ tulis seorang netizen.
“Mudah-mudahan bukan kerana ada kapal pengangkut yang tenggelam,’’ komen netizen lain. – Agensi


Penjawat awam Terengganu terima insentif raya RM500
Oleh MOHD AZLI ADLAN

15 April 2022, 5:11 pm
KUALA TERENGGANU – Penjawat awam Terengganu bakal menerima insentif RM500 berupa Bantuan Khas Kewangan Aidilfitri.
Menteri Besar Terengganu, Datuk Seri Dr. Ahmad Samsuri Mokhtar berkata, pemberian insentif berkenaan melibatkan 13,827 kakitangan awam gred 56 dan ke bawah.
“Pembayaran Bantuan Khas Kewangan Aidilfitri kepada penjawat awam Terengganu tersebut akan dilunaskan bermula 25 April ini.
“Kerajaan negeri Terengganu juga telah bersetuju memberikan Bantuan Khas i-Fitri kepada rakyat negeri ini melibatkan peruntukan RM58.99 juta,” katanya di sini hari ini.
Ahmad Samsuri berkata, pemberian Bantuan Khas i-Fitri itu melibatkan 150,9467 penerima dalam kalangan rakyat Terengganu yang berkelayakan.
Beliau berkata, kerajaan negeri Terengganu berharap bantuan tersebut dapat memeriahkan lagi sambutan Hari Raya Aidilfitri pihak terlibat bersama orang tersayang.

“Tahun ini kita bakal menyambut Aidilfitri dengan lebih meriah dalam fasa endemik selepas dua tahun terpaksa disambut secara terbatas,” katanya. – KOSMO! ONLINE


Kes belanja sakan kad ATM orang lain selesai
Oleh KOSMO!

15 April 2022, 6:02 pm
PETALING JAYA – Pemilik kad mesin pengeluaran wang automatik (ATM) yang kehilangan kadnya semalam kini boleh menarik nafas lega selepas individu yang menggunakan kad ATM tersebut telah membayar ganti rugi.
Pemilik kad ATM tersebut menerusi satu hantaran di Facebook berkata, individu yang menggunakan kad ATM tersebut telah membayar ganti rugi dengan jumlah yang digunakannya semalam.
“Terima kasih kepada semua rakyat Malaysia yang membantu saya dan menjadikan kejadian ini sampai tular di media sosial.
“Jasa baik anda semua, saya telah telah mendapatkan kembali duit yang hilang tersebut,” katanya di sini hari ini.
Kosmo! semalam melaporkan, tindakan seorang lelaki berbelanja sakan menggunakan kad ATM yang ditemuinya mendapat kecaman orang ramai.
Rakaman televisyen litar tertutup (CCTV) memaparkan lelaki itu membeli pakaian di sebuah butik terkenal turut berjaya dirakam dan dimuat naik di media sosial oleh individu dipercayai pemilik kad tersebut.

Menurut hantaran itu katanya, lelaki berkenaan telah mengambil kad ATM miliknya selepas dia terlupa untuk mengambil kad tersebut semasa berurusan di sebuah mesin ATM.
Difahamkan, kesemua wang di dalam akaun tersebut telah habis dibelanjakan oleh lelaki tersebut dan pemilik kad ATM berkenaan kerugian kira-kira RM1,000.
Turut kelihatan dalam rakaman CCTV itu ialah seorang lelaki dan seorang wanita dipercayai turut bersama-sama membeli-belah menggunakan kad ATM tersebut. – KOSMO! ONLINE


Mahkamah tonton rakaman video hari raya “hamba abdi”
Oleh NUZULSHAM SHAMSUDDIN

15 April 2022, 6:12 pm
KUALA LUMPUR – Mahkamah Sesyen di sini hari ini ditunjukkan beberapa rakaman video aksi pengasas Rumah Bonda Siti Bainun Ahd Razali melayan bekas penghuni rumah kebajikan itu.
Antaranya rakaman video percutian di hotel, sambutan Hari Raya Aidilfiri di rumah Siti Bainun di Wangsa Maju serta sambutan hari lahir penghuni termasuk hari lahir saksi pendakwaan Yasmin Nahar Mahmood, 19.
Yasmin ketika disoal balas oleh peguam Nur A’minahtul Mardiah Md. Nor berhubung rakaman video tersebut mengaku dia dilihat ceria bersama beberapa individu lain dalam rakaman video berkenaan.
Dia juga bersetuju dengan Nur A’minahtul Mardiah yang mencadangkan kepadanya bahawa aksi yang diperlihatkan dalam rakaman video tersebut adalah layanan `hamba abdi’ oleh Siti Bainun.
“Cadangan saya meraikan hari raya bersama-sama dan Siti Bainun bawa satu keluarga (penghuni rumah bonda) termasuk yasmin, bergambar di studio adalah layanan hamba abdi Siti Bainun kepada Yasmin, setuju?,” kata Nur A’minahtul Mardiah.
Dalam pada itu, berdasarkan video sambutan Hari Raya Aidilfitri pada 22 Mei 2021, Nur Aminahtul Mardiah bertanya sama ada siapa yang Bella paling lama dan Yasmin menjawab ‘Siti Bainun’.

Yasmin juga menjawab ‘ya’ ketika ditanya Bella tidak takut dan peluk penderanya.
Pada prosiding hari ini, pihak pembelaan menyenaraikan 10 keterangan Yasmin yang dikatakan penipuan semata-mata.
Senarai tersebut termasuk keadaan Bella yang dikatakan asyik terjatuh apabila berjalan kerana kakinya lemah selepas sering didera (rakaman video menunjukkan Bella mampu berjalan seperti biasa) dan dipukul dengan penyangkut baju sehingga patah (Yasmin berada di Rumah Perlindungan Jitra, Kedah ketika kejadian kononnya berlaku).
Yasmin bagaimanapun menafikan bahawa keterangan yang diberikan adalah palsu.
Perbicaraan di hadapan Hakim Izralizam Sanusi bersambung 20 April ini. – KOSMO! ONLINE


Kerani rugi RM152,500 ditipu kasanova Tinder
Oleh NOR AZIAH MAT NOH

15 April 2022, 6:20 pm
KUALA LUMPUR – Perkenalan kerani sebuah syarikat swasta bersama seorang lelaki melalui aplikasi Tinder menjanjikan perkahwinan sia-sia apabila ditipu serta mengalami kerugian kira-kira RM152,500.
Ketua Jabatan Siasatan Jenayah Komersial Kuala Lumpur, Asisten Komisioner Mahidisham Ishak berkata, pihaknya menerima laporan berhubung kejadian pada 9 April lalu.
“Wanita berusia 39 tahun itu berkenalan dengan lelaki terbabit melalui laman sosial yang mana suspek menjanjikan perkahwinan dan meminta bantuan kewangan untuk membayar hutang peribadi serta perbelanjaan kahwin.
“Mangsa kemudian telah berjumpa dengan suspek dekat sebuah bilik hotel di ibu negara dan menyerahkan barang kemas bernilai RM30,000,” ujarnya dalam satu kenyataan hari ini.
Mengulas lanjut, menerusi perjumpaan lain suspek turut menunjukkan dokumen pembelian rumah kepada mangsa dan meminta bantuan untuk berkongsi pembayaran wang deposit pembelian rumah tersebut.
Jelasnya, mangsa seterusnya memberikan wang tunai sebanyak RM122,500 kepada suspek secara berperingkat sebelum menyedari bahawa lelaki itu pernah melakukan perkara itu terhadap beberapa mangsa lain di hotel yang sama.

“Susulan itu, polis telah menahan seorang lelaki berusia 34 tahun di Lembah Klang dan merampas tiga jenis telefon bimbit pelbagai jenama, wang tunai RM18,000 serta sembilan keping jongkong emas pelbagai berat menjadikan anggaran keseluruhan barang kemas bernilai RM30,000.
“Suspek kini telah ditahan reman sehingga 16 April 2022 bagi membantu siasatan di bawah Seksyen 420 Kanun Keseksaan,” katanya lagi. – KOSMO! ONLINE


2 juta belia bakal terima manfaat ePemula
Oleh EDDY AQMAL MOHAMED HAMIDI

15 April 2022, 6:29 pm
CYBERJAYA – Seramai 2 juta orang belia di seluruh negara dijangka akan mendapat manfaat daripada inisiatif program ePemula di bawah Bajet 2022 yang dilancarkan hari ini.
Perdana Menteri, Datuk Seri Ismail Sabri Yaakob berkata, program yang memperuntukkan dana sebanyak RM300 juta itu bertujuan memupuk budaya transaksi tanpa tunai dalam kalangan belia di samping meringankan beban kewangan Keluarga Malaysia.
“Proses semakan kelayakan serta tuntutan kredit ini telah pun dibuka pada 11 April lalu dan belia yang layak akan mendapat kredit sebanyak RM150 dalam e-dompet pilihan mereka, iaitu BigPay, GrabPay, ShopeePay atau Touch ‘n Go eWallet.
“Kerajaan berharap, golongan belia yang layak akan berbelanja secara bijak dan menggunakan kredit RM150 tersebut untuk menyokong perniagaan para pengusaha tempatan, terutamanya usahawan mikro, kecil dan sederhana (PMKS) agar mereka dapat pulih sepenuhnya,” katanya.
Beliau berkata demikian ketika berucap pada Majlis Pelancaran e-Pemula di Universiti Multimedia di sini hari ini yang turut dihadiri Menteri Kewangan, Tengku Datuk Seri Zafrul Tengku Abdul Aziz.
Menurut Ismail Sabri, kerajaan komited untuk terus menggalakkan pembayaran secara elektronik dalam kalangan peniaga dan pengguna bagi mewujudkan masyarakat Keluarga Malaysia tanpa tunai.

“Bagi merealisasikan ‘Kewangan Untuk Semua’ seperti dalam Rangka Tindakan Sektor Kewangan 2022-2026, pelbagai inisiatif utama di bawah Bajet 2022 bakal menyemarakkan usaha digitalisasi dalam kalangan Keluarga Malaysia.
“Saya menyarankan kesemua usahawan, khasnya PMKS mengamalkan urus niaga tanpa tunai terutamanya ketika Fasa Peralihan ke Endemik untuk membolehkan transaksi di kedai-kedai fizikal lebih mudah, cepat dan lebih selamat,” ujar beliau.
Dalam pada itu, Ismail Sabri turut memaklumkan bahawa kerajaan di bawah Rancangan Malaysia Ke-12,sedang merangka Pelan Kebangsaan Pemerkasaan Ekonomi Belia untuk memantapkan peranan anak muda dalam pembangunan negara.
“Akademi Pembangunan Belia Malaysia dan beberapa Kompleks Belia dan Sukan akan dinaik taraf manakala pusat belia wilayah yang pertama di Malaysia akan dibina bagi merancakkan lagi program dan aktiviti belia.
“Buat masa ini, melalui Bajet 2022, secara keseluruhan, sekurang-kurangnya RM1.2 bilion telah diperuntukkan untuk pelbagai inisiatif bagi memanfaatkan golongan belia,”jelas beliau.
Ismail Sabri berkata, inisiatif PerantiSiswa Keluarga Malaysia akan membekalkan sebuah tablet kepada setiap pelajar B40 di institusi pengajian tinggi melibatkan kos RM450 juta mulai Jun ini yang bakal dimanfaatkan oleh kira-kira 350,000 mahasiswa.
“Majikan yang menggaji perantis lepasan sekolah dan graduan berumur 18 hingga 30 tahun pula akan diberi insentif sebanyak RM900 sebulan selama enam bulan, iaitu meningkat berbanding RM800.
“Bagi belia yang cenderung ke arah keusahawanan pula, kerajaan menyediakan pelan pembiayaan bernilai RM150 juta khusus untuk belia melalui Bank Simpanan Nasional dan Agrobank,” katanya.
Dalam pada itu, Tengku Zafrul berkata, keempat-empat e-Dompet yang mengambil bahagian melalui Program ePemula iaitu BigPay, GrabPay, ShopeePay dan Touch ‘n Go eWallet ini boleh digunakan melalui jaringan peniagaan runcit yang melebihi 1.2 juta touchpoints.
“Jaringan yang luas ini akan memastikan pelaksanaan ePemula secara menyeluruh di seluruh negara, termasuk di bandar-bandar kecil, lantas memanfaatkan lebih ramai belia dan pelajar, selain membudayakan satu sistem pembayaran tanpa tunai yang lebih mudah, telus dan selamat.- KOSMO! ONLINE


Ukraine selar EU masih import bahan api dari Rusia
Oleh KOSMO!

15 April 2022, 6:30 pm
KYIV – Presiden Volodymyr Zelesnkyy menyelar negara-negara  Eropah yang beliau dakwa sebagai  ‘mengaut keuntungan daripada penderitaan rakyat Ukraine’ kerana enggan berhenti membeli minyak mentah Rusia, lapor akhbar Daily Mail, kelmarin.
Zelenskyy menumpukan tuduhannya kepada dua negara Eropah iaitu Jerman dan Hungary kerana enggan menyertai  kempen untuk memboikot pembeli bahan api  dari Rusia.
“Saya tidak faham bagaimana anda boleh terus mengaut untung hasil daripada titisan darah rakyat di Ukraine.
“Kita perlu berbincang bagaimana untuk mengatasi isu ini dengan mencari jalan penyelesain kepada negara yang masih bergantung kepada Rusia untuk bekalan minyak dan gas asli,” kata Zelenskyy.
Angka terbaharu pada minggu lalu menunjukkan bahawa Kesatuan Eropah (EU) membayar sebanyak AS$37 bilion (RM156 bilion) kepada Rusia untuk pembelian gas sejak pencerobohan Moscow ke atas Ukraine.
EU telah mengharamkan import arang batu Rusia tetapi menolak seruan untuk memboikot pembelian gas asli dan minyak dari Rusia sepenuhnya.

Blok itu menerima kira-kira 40 peratus bekalan gasnya dari Rusia.
Minyak Rusia yang menyumbang satu perempat daripada sektor import Jerman, turun daripada 35 peratus sebelum pencerobohan, manakala import gas telah susut kepada 40 peratus berbanding 55 peratus sebelum ini.
Britain yang mendapat kira-kira lapan peratus minyaknya dari Rusia berkata,  ia akan menamatkan kebergantungan kepada bahan api Moscow secara berperingkat menjelang akhir tahun ini.
Sementara itu, dalam usaha untuk terus menunjukkan sokongan kepada Ukraine, Amerika Syarikat (AS) sedang mempertimbangkan untuk menghantar pegawai peringkat atasan ke Kiev.
Perbincangan mengenainya  dilaporkan masih berlangsung di Washington. AS dijangka  mengatur lawatan peringkat tinggi sebagai tanda sokongan kepada Ukraine tetapi menurut beberapa pegawai, kunjungan itu tidak akan melibatkan Presiden Joe Biden. – Agensi


Nasib Perak FC semakin malang, dipotong enam mata lagi
Oleh MOHD. FITRIE MUHAMAD

15 April 2022, 5:57 pm
SUDAH jatuh ditimpa tangga!
Perumpaan itu paling sesuai untuk menggambarkan situasi Perak FC selepas dikenakan hukuman enam mata berkuatkuasa serta merta.
Hukuman itu dikenakan selepas Perak FC gagal menjelaskan pembayaran baki tunggakan gaji pemain dan pegawai pasukan utama dan reserve team berdasarkan Akuan Berkanun (15 Disember 2021) bagi semua tunggakan setakat November 2021.
Pengerusi First Instance Body (FIB), Sheikh Mohd Nasir berkata, Perak FC masih gagal melunaskan baki tunggakan gaji pada 14 April.
“Mesyuarat FIB memutuskan untuk melaksanakan hukuman pemotongan enam mata bagi saingan Liga Premier 2022 susulan kegagalan Perak FC membuat pembayaran tunggakan gaji pemain dan pegawai pada tarikh akhir semalam. Keputusan ini juga mengambil kira kegagalan Perak FC yang tidak mengemukakan bukti bayaran atau persetujuan penyelesaian bersama untuk penangguhan pembayaran gaji tertunggak.
“Jika dalam tempoh tujuh hari dari tarikh hukuman kedua dibuat dan bukti bayaran penuh atau persetujuan penyelesaian bersama masih tidak diserahkan kepada MFL pada atau sebelum 21 April 2022, maka pada 22 April 2022, perkara ini akan dibawa ke Jawatankuasa FIB dan Ahli Lembaga Pengarah MFL untuk tindakan seterusnya,” katanya dalam satu kenyataan rasmi.

Setakat ini, FIB masih belum menerima sebarang dokumentasi daripada Perak FC berkaitan kemampuan pasukan itu menyelesaikan tunggakan gaji 2021 dan 2022 serta kedudukan kewangan kelab dalam mengharungi baki saingan liga bagi musim ini.
Pada 9 April lalu, bekas juara Piala Malaysia itu mencatatkan kemenangan pertama musim ini selepas menewaskan Selangor II 2-1.
Bagaimanapun, kemenangan itu seakan ‘bayar hutang’ memandangkan Perak FC sudah pun dikenakan hukuman pemotongan tiga mata pada 1 April lalu.


Pemandu Toyota C-HR serah diri
Oleh MOHAMAD FAIZAL HASHIM

15 April 2022, 6:36 pm
ISKANDAR PUTERI – Pemandu kenderaan jenis Toyota C-HR yang menjadi buruan polis setelah terlibat dalam satu kejadian langgar lari di sekitar bandar raya ini telah menyerah diri awal pagi tadi.
Timbalan Ketua Polis Daerah Iskandar Puteri, Superintendan Ibrahim Mat Som berkata, lelaki berusia 31 itu telah hadir ke Balai Polis Trafik Ibu Pejabat Polis Daerah (IPD) Iskandar Puteri pada pukul 1.45 pagi.
Beliau berkata, peniaga ikan ditahan bagi membantu siasatan dibawah Seksyen 42(1) Akta Pengangkutan Jalan 1987 (memandu secara melulu dan membahayakan.
“Setelah suspek hadir ke Balai Polis Trafik, dia telah ditahan untuk siasatan lanjut berhubung kes langgar lari itu.
“Suspek telah ditahan reman selama dua hari bermula hari ini bagi membantu siasatan dijalankan,” katanya dalam kenyataan hari ini.
Pada Rabu lalu, pihak polis mendapat maklum mengenai kejadian berkenaan pada 10 malam apabila dua rakaman video berdurasi 34 dan 23 saat yang tular di media sosial.

Rakaman video itu memaparkan dua kejadian berasingan langgar lari dua buah motosikal yang berlaku di Kilometer 16 Jalan Johor Bahru-Air Hitam dan di Persiaran Ledang, dekat sini, 11 April lalu.
Video yang tular menunjukkan kenderaan jenis Toyota C-HR berkenaan merempuh sebuah motosikal selepas melakukan pusingan U sebelum meninggalkan lokasi kejadian.
Sementara itu, video kedua pula memaparkan rakaman menunjukkan nombor pendaftaran kenderaan tersebut.
“Orang ramai dinasihatkan untuk melaporkan segala kejadian sama ada jenayah atau melibatkan keselamatan orang ramai kepada pihak polis dan jangan sesekali mengambil tindakan sendirian yang boleh membahayakan diri sendiri,” ujarnya. – KOSMO! ONLINE


Hujan lebat, ribut petir di sembilan negeri malam ini
15 April 2022, 5:22 pm
PETALING JAYA – Ribut petir, hujan lebat dan angin kencang diramal melanda beberapa kawasan di sembilan negeri sehingga pukul 8 malam ini.
Jabatan Meteorologi Malaysia (MetMalaysia) dalam satu kenyataan berkata, cuaca tidak menentu itu antaranya melibatkan seluruh Negeri Sembilan dan Melaka.
“Perak melibatkan kawasan Batang Padang dan Muallim, manakala Kelantan di Jeli sementara Terengganu di Besut.
“Pahang di Tanah Tinggi Cameron, Lipis, Raub, Jerantut, Bentong, Bera dan Rompin. Selangor di Hulu Selangor, Gombak dan Hulu Langat,” kata kenyataan itu hari ini.
Menurut MetMalaysia, ribut petir dan hujan lebat turut diramalkan berlaku di Johor membabitkan kawasan Tangkak, Segamat, Muar, Batu Pahat dan Kluang.
“Beralih ke negeri Sarawak pula, kawasan yang terjejas di Kuching (Bau dan Kuching), Serian, Sri Aman, Sarikei (Pakan, Julau dan Meradong) dan Sibu,” kata kenyataan itu.

Jelas MetMalaysia, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia. – KOSMO! ONLINE


CoopMart mampu jual ayam RM5 seekor
Oleh AMREE AHMAD

15 April 2022, 4:06 pm
PUTRAJAYA – Kementerian Pembangunan Usahawan dan Koperasi berhasrat mewujudkan lebih banyak premis CoopMart untuk menjual barangan keperluan harian pada harga jauh lebih murah.
Menterinya, Tan Sri Noh Omar berkata, perkara tersebut tidak mustahil kerana sudah terdapat beberapa kedai koperasi yang didapati mampu menawarkan produk runcit pada kos rendah.
“Saya difahamkan memang ada sebuah koperasi terkenal dapat jual seekor ayam di kedai yang diuruskan hanya RM5 seekor tanpa masalah besar pun kerana mempunyai banyak bekalan,” katanya ketika berucap pada majlis perasmian Coop Community Mart di Dewan Seri Pudina, Presint 17, di sini hari ini.
Mengulas lanjut, Noh memberitahu, premis tersebut berupaya membantu kerajaan ‘berjihad’ memerangi manipulasi harga oleh kelompok orang tengah yang menyebabkan kos mahal.
Hasrat itu ujarnya, jika berjaya direalisasikan turut menolong dalam meringankan beban kos sara hidup tinggi yang terpaksa ditanggung oleh golongan berpendapatan rendah atau B40.- KOSMO! ONLINE


Tidak sempat hantar 360kg daun ketum
Oleh WAT KAMAL ABAS

15 April 2022, 3:41 pm
TAIPING – Seorang lelaki ditahan ketika cuba menghantar 36 beg daun ketum dari Kedah ke Seremban di Kilometer 212.1 Lebuh Raya Utara Selatan dekat Bandar Bahru – Changkat Jering semalam.
Duda berketurunan Siam itu berjaya ditahan anggota kereta peronda lebuhraya pada pukul 8.15 pagi ketika menjalankan rondaan Ops Cegah Jenayah.
Ketua Polis Daerah Taiping, Asisten Komisioner Osman Mamat berkata, polis sebelum itu menahan kenderaan utiliti sukan jenis Toyota Fortuner bercermin gelap yang dipandu dalam keadaan mencurigakan.
Menurutnya, pemeriksaan pada kenderaan itu menemui 18 beg plastik berwarna hitam pada bahagian tempat duduk belakang dan 18 beg lagi dalam but kenderaan tersebut.
“Hasil pemeriksaan mendapati kesemua 36 bungkusan itu mengandungi daun ketum seberat 360 kilogram dengan nilai pasaran dianggarkan RM7,200.
“Berdasarkan siasatan awal, lelaki itu mengaku dibayar RM2,000 bagi menghantar bekalan daun-daun ketum itu,” katanya pada sidang akhbar di Ibu Pejabat Polis Daerah Taiping di sini hari ini.

Suspek yang tidak memiliki sebarang rekod jenayah itu juga memberitahu baru sebulan terlibat dengan kegiatan penjualan daun ketum dan ini merupakan penghantaran kali keenam.
Lelaki itu kini direman selama empat hari bagi membantu siasatan mengikut Seksyen 30(3) Akta Racun 1952.- KOSMO! ONLINE


Mayat lelaki perut terburai ditemui dalam ladang sawit
Oleh MOHD. HUSNI MOHD. NOOR

15 April 2022, 5:06 pm
SEPANG – Mayat seorang lelaki ditemui dalam keadaan mengerikan dipercayai dibunuh dengan luka pada perut, usus terkeluar dan tangan diikat dengan menggunakan kabel di sebuah ladang kelapa sawit di sini, hari ini.
Mayat tanpa identiti itu ditemui pada pukul 8.50 pagi kira-kira 50 meter dari Jalan Sepang-Salak berhampiran sebuah pondok di ladang berkenaan.
Ketua Polis Daerah Sepang, Asisten Komisioner Wan Kamarul Azran Wan Yusof berkata, mangsa ditemui dalam keadaan terbaring dan berpakaian lengkap serta pelitup muka di dagu.
Beliau berkata, si mati berusia dalam lingkungan 20 hingga 30 tahun, tiada kesan BCG pada bahu dan pemeriksan lanjut juga tidak menemui sebarang dokumen pengenalan diri.
“Terdapat kecederaan pada perut selain usus terkeluar serta luka pada bahagian zakar.
“Lokasi mayat ditemui pula tiada penempatan dan dikelilingi ladang kelapa sawit serta berhampiran dengan Nilai, Negeri Sembilan. Ada akses jalan antara daerah.

“Pemeriksaan dalam radius 50 meter dari lokasi mayat ditemui oleh Unit Anjing Pengesan (K9) juga tidak menjumpai apa-apa petunjuk,” katanya ketika dihubungi hari ini.
Katanya, pihaknya turut menemui satu unit sarung sabit, tiga puntung rokok, gumpalan rambut dan kesan darah berhampiran mayat.
Wan Kamarul berkata, semakan terhadap pekerja kontraktor binaan jalan di Sepang-Salak mendapati, mangsa kali terakhir dalam keadaan baik pada pukul 9 malam semalam.
Kes disiasat mengikut Seksyen 302 Kanun Keseksaan dan mayat dihantar ke Hospital Serdang untuk bedah siasat. – KOSMO! ONLINE


Lelaki terkilan, bubur kacang untuk sedekah penuh selipar
Oleh KOSMO!

15 April 2022, 3:48 pm
PETALING JAYA – Tular sebuah video menunjukkan kekecewaan seorang lelaki apabila bubur kacangnya telah ‘dianiaya’ orang lain.
Menerusi video yang dikongsi @ashhryyyyy di media sosial, hasratnya untuk berkongsi juadah tersebut tidak kesampaian apabila terkejut melihat beberapa pasang selipar dimasukkan ke dalam bekas buburnya.
Menurut lelaki itu, kebiasaannya kakaknya akan membuat satu bekas bubur kacang atau pulut hitam untuk disedekahkan kepada pelanggan yang datang ke kedai sepanjang bulan Ramadan.
“Jauh perjalanan setiap hari dari Tanjung Sedili ke bandar Johor untuk beri pelanggan merasai secara percuma.
“Tak tahu mana silap, sayang sangat, rasa sedih sebab buka penutup bekas ada selipar di dalamnya, tak tahu siapa yang buat macam ini,” luahnya.
Sementara itu, menjengah ke ruangan komen, orang ramai berasa sebak dan bersimpati terhadap nasib lelaki tersebut.

Mereka turut berharap dan mendoakan agar lelaki itu tabah menerima ujian tersebut dan akan digantikan dengan rezeki yang lebih luas.
“Ya Allah, jahatnya siapa buat macam ini. Makanan dalam itu, moga Allah akan ganti rezeki yang luas. Allah tahu niat baik awak,” kata seorang pengguna.
“Ramai yang dengki tengok kita senang, nak bantu bersedekah pun ada orang hati busuk. Moga Allah beri balasan kepada mereka yang suka menyusahkan orang lain,” ujar seorang lagi pengguna lain.- KOSMO! ONLINE


Isu MV tayang wanita separa bogel, Chubb-E akui khilaf
Oleh NUR EMIRA SAIZALI

15 April 2022, 4:00 pm
PETALING JAYA – Selepas teruk dihentam, penyanyi rap Chubb-E memohon maaf secara terbuka kerana memaparkan adegan wanita berpakaian separuh bogel dalam video muzik (MV) single baharunya berjudul Rambang.
Chubb-E atau nama sebenarnya Muhammad Sharul Ashlyn, 23, mengakui khilaf sendiri mengenai isu adegan yang tidak sepatutnya menjadi tontonan ramai.
“Saya memohon maaf secara terbuka kepada semua, berkenaan foto daripada MV lagu Rambang yang tular baru-baru ini sebelum tayangan sebenar.
“Saya sedar gambar tersebut adalah adegan yang tidak sesuai ditonton oleh mana-mana pihak atau individu. Dengan rasa rendah diri saya sekali lagi memohon maaf pada semua di atas kekhilafan ini,” katanya.
Sebelum ini, nama bekas peserta program Dansa dan Sing berkenaan menjadi bualan ramai selepas tular beberapa keping foto model wanita berpakaian seksi yang diambil daripada MV Rambang.
Malah, dia juga pernah meluahkan rasa terkilan kerana babak yang merupakan idea asal ibunya itu terpaksa dikeluarkan. – KOSMO! ONLINE


Makan buah, beras perang elak gerd
Oleh NURUL AIN NATASHA MAZLAN

15 April 2022, 4:23 pm
PETALING JAYA – Individu yang mempunyai masalah pedih ulu hati atau gerd dinasihatkan untuk makan makanan yang direbus atau panggang bagi mengelakkan asid perut naik ke tekak seterusnya menjalani ibadah berpuasa dengan selesa.
Tips itu dikongsi di laman Facebook Public Health Malaysia yang menyarankan pesakit memakan ayam atau ikan bagi mengelakkan masalah asid refluks berlebihan dalam badan.
Katanya, pesakit digalakkan meminum air putih dan elak mengambil air bergula, teh dan kafein kerana ia akan memburukkan lagi keadaan.
“Makan pisang, tembikai dan betik dan nasi beras perang kerana ia bagus untuk pencernaan. Pengambilan oat juga akan membuatkan perut bertahan lama.
“Gunakan minyak zaitun ketika memasak kerana ia melancarkan sistem penghadaman dan membantu menurunkan berat badan. Makan juga salad,” katanya dalam satu kenyataan.
Menurut kenyataan itu, amalan pemakanan sihat dan seimbang dapat menangani masalah gerd dan pesakit disarankan berjumpa doktor jika masalah pedih ulu hati bertambah teruk. – KOSMO! ONLINE


Peniaga tanggung rugi, pelanggan hilang lepas buat tempahan
Oleh KOSMO!

15 April 2022, 5:03 pm
PETALING JAYA – “Makanan sudah siap dimasak dan dihidang, namun pelanggan pula tidak muncul.”
Itu antara luahan sedih seorang peniaga yang terpaksa menanggung kerugian akibat tindakan pelanggannya yang ‘menghilangkan’ diri selepas membuat tempahan.
Menerusi video berdurasi 20 saat, terdapat hidangan makanan berserta minuman di atas meja untuk sembilan individu yang ditempah atas nama ‘Ayu’.
“Sudah tempah makanan dan meja untuk berbuka puasa, namun menipu pada bulan Ramadan, tak datang. Telefon banyak kali masih tidak berangkat.
“Kita yang kerja di restoran sudah bersusah payah tiada pelanggan. Kalau tak nak datang boleh sahaja batalkan tempahan sebelum makanan dimasak,” luah @eila_seafood di media sosial.
Video itu menerima lebih 170,000 tanda suka dan 5,000 komen.

Terdapat pengguna media sosial yang bersimpati dengan nasib peniaga terbabit dan mahu membayar kesemua hidangan tersebut.
“Berapa semua kak, biar saya tolong bayarkan. Semoga akak sentiasa dimurahkan rezeki,” kata @matsallehcuckoo.
Terdapat juga pengguna media sosial yang mencadangkan agar wanita berkenaan mula mengambil deposit untuk sebarang tempahan bagi memastikan kejadian sama tidak berulang. – KOSMO! ONLINE


Ramai tertipu taktik bayar wang pendahuluan sebelum pinjaman lulus
15 April 2022, 4:40 pm
PETALING JAYA – Jabatan Siasatan Jenayah Komersial (JSJK) Bukit Aman mendedahkan sebarang bentuk pinjaman yang meminta bayaran pendahuluan sebagai syarat merupakan satu penipuan.
Pengarahnya, Datuk Mohd. Kamarudin Md Din berkata, penipuan yang menggunakan taktik itu merekodkan ramai mangsa dan jumlah kerugian juga meningkat saban tahun.
“Sepanjang 2019, sebanyak 5,039 kes telah dilaporkan membabitkan kerugian berjumlah RM48,428,531.93.
“Kes meningkat kepada 5,718 kes dengan kerugian RM62,397,559.35 pada 2020 manakala 4,784 kes dengan kerugian RM50,604,323.67 pula direkodkan pada 2021.
“Bagi 2022 sehingga April ini, sejumlah 903 kes telah dicatatkan membabitkan kerugian RM8,849,603.14,” katanya dalam satu kenyataan di sini hari ini.
Menurut beliau, analisis pihaknya mendapati satu-satunya cara pihak sindiket mendapatkan wang mangsa adalah melalui bayaran pendahuluan yang kononnya perlu dibayar oleh mangsa sebelum pinjaman diluluskan.

“Pelbagai alasan digunakan untuk mendapatkan bayaran pendahuluan antaranya bayaran guaman, bayaran perjanjian, bayaran insurans, bayaran kenaikan kredit, Sistem Maklumat Rujukan Semakan Kredit (CCRIS)/bayaran CTOS, bayaran Lembaga Hasil Dalam Negeri (LHDN), bayaran pengaktifan akaun dan sebagainya.
“Hakikatnya, perkara itu adalah bertentangan dengan kaedah pinjaman wang yang tidak dipraktikkan oleh institusi perbankan atau syarikat pinjaman wang berlesen yang mana sebarang wang proses atau yuran yang perlu dibayar akan dimasukkan sebagai sebahagian daripada jumlah pinjaman,” katanya.
Justeru itu, beliau menasihatkan orang ramai agar sentiasa berhati-hati. Sebarang nasihat berkaitan jenayah komersial orang ramai boleh merujuk kepada CCID Scam Response Center di talian 03-26101559 atau 03-2610 1599.– KOSMO! ONLINE


Wayar fon telinga tersangkut dalam pundi kencing lelaki
Oleh KOSMO!

15 April 2022, 4:24 pm
JAKARTA – Seorang lelaki berdepan detik cemas apabila wayar fon telinga tersekat di dalam  pundi kencingnya, lapor akhbar MailOnline kelmarin.
Lelaki di Indonesia itu memberitahu doktor bahawa dia menyumbat wayar fon telinga sepanjang 80 sentimeter itu ke dalam alat sulitnya.
Dia turut mengakui melakukan perbuatan tersebut sehingga lima kali dalam seminggu.
Lelaki yang dirahsiakan identitinya tiba di jabatan kecemasan Hospital Pengajaran Akademik Am Dr. Soetomo di kota Surabaya dengan mengadu sakit perut ketika membuang air kecil.
Dia kemudian memberitahu doktor mengenai perbuatannya memasukkan wayar fon telinga ke dalam alat sulitnya.
Menurut laporan jurnal Radiology Case Reports, doktor-doktor menyatakan, wayar itu ‘bersarang di dalam pundi kencing pesakit’.

Mereka menjalankan ujian X-ray untuk memeriksa lokasi tepat kedudukan wayar itu di dalam badan pesakit.
Wayar  setebal tiga milimeter itu kelihatan seperti bergulung tetapi pesakit bernasib baik kerana ia tidak terlekat pada dinding pundi kencingnya.
Doktor menarik keluar wayar tersebut menggunakan forsep dan lelaki itu dibenarkan pulang selepas ditahan semalaman untuk pemantauan.
Pakar-pakar kesihatan menyifatkan situasi ini sebagai kes klasik polyembolokoilamania iaitu tindakan memasukkan bendasing ke dalam lubang  kemaluan.
Namun, mereka berkata, pesakit tidak menunjukkan tingkah laku psikotik dan mentalnya berada pada tahap sihat. – Agensi


Orang Asli hilang dipercayai nyanyuk, ada masalah pendengaran
Oleh AIMUNI TUAN LAH

15 April 2022, 3:31 pm
GUA MUSANG – Seorang lelaki Orang Asli yang dilaporkan hilang dalam hutan selepas keluar dari rumahnya di Kampung Rek Rek, Pos Hendrop di sini sejak Selasa lalu dipercayai nyanyuk dan mempunyai masalah pendengaran.
Anak lelaki mangsa, Armin, 35, berkata, bapanya, Itam Uda, 77, mungkin tidak menemui jalan keluar selepas masuk ke dalam kawasan hutan berhampiran kampung.
Katanya, dia telah membuat laporan polis di Pondok Polis Lojing di sini berhubung kehilangan bapanya itu kerana bimbang tentang keselamatannya.
“Sebelum ini, bapa yang mengalami kurang pendengaran dan penyakit lupa tidak pernah hilang kerana hanya berada di sekitar kawasan rumah sahaja.
“Saya yang tinggal bersama seorang lagi adik perempuan bimbang kerana dia keluar dari rumah sehelai sepinggang tanpa membawa bekalan makanan dan minuman,” katanya ketika dihubungi Kosmo! di sini hari ini.
Sementara itu, Ketua Polis Daerah Gua Musang, Superintendan Sik Choon Foo berkata, operasi mencari dan menyelamat (SAR) hari kedua diteruskan hari ini bagi mencari warga emas itu.

Katanya, tiada sebarang petunjuk ditemui sepanjang pencarian termasuk serangan binatang buas terhadap mangsa.- KOSMO! ONLINE


Kempen Jom Beraya Jom Menyimpan 2022, PTPTN tawar hadiah hampir RM160,000
Oleh ALWANI ZAFIRAH

15 April 2022, 3:19 pm
PETALING JAYA – Perbadanan Tabung Pendidikan Tinggi Nasional (PTPTN) menawarkan hadiah keseluruhan hampir RM160,000 untuk 308 pemenang menerusi Kempen Jom Beraya Jom Menyimpan 2022.
PTPTN dalam satu kenyataan hari ini berkata, hadiah utama yang ditawarkan ialah sebuah TV pintar berukuran 50 inci dan resolusi 4K UHD kepada seorang penerima bagi 14 negeri di Malaysia.
“Kempen ini adalah sebagai tanda penghargaan kepada rakyat Malaysia kerana memilih Skim Simpanan Pendidikan Nasional (Simpan SSPN) sebagai pilihan utama untuk simpanan semasa musim perayaan.
“Kempen Jom Beraya Jom Menyimpan 2022 pada kali ini dianjurkan di peringkat negeri dan terbuka kepada semua pendeposit Simpan SSPN iaitu Simpan SSPN Prime dan Simpan SSPN Plus,” katanya.
Tambah kenyataan itu lagi, tempoh kempen akan berlangsung bermula hari ini sehingga 31 Mei 2022.
Sementara itu, untuk menyertai kempen ini, pendeposit hanya perlu membuat simpanan bersih serendah RM50 dalam tempoh kempen dan akan layak mendapat satu cabutan secara automatik.

“Pendeposit perlu memastikan akaun kekal aktif (akaun tidak ditutup) dan tidak membuat pengeluaran sepanjang tempoh pengekalan bermula 1 Jun 2022 sehingga 30 Jun 2022 daripada mana-mana akaun yang didepositkan dalam tempoh kempen.
“Pendeposit Simpan SSPN juga berpeluang menikmati keistimewaan seperti pelepasan taksiran cukai pendapatan ke atas simpanan bersih sehingga RM8,000 setahun, perlindungan takaful, simpanan dijamin kerajaan, dividen yang kompetitif dan patuh syariah,” ujarnya.
Lebih menarik, Simpan SSPN Plus turut menawarkan manfaat tambahan seperti perlindungan takaful yang komprehensif sehingga RM1.2 juta dan khairat kematian bagi pendeposit, pasangan dan lima orang anak.
“Manakala Simpan SSPN Prime pula menawarkan Geran Sepadan sehingga RM10,000 untuk keluarga berpendapatan bulanan tidak melebihi RM4,000 sebulan dan anak diterima dan mendaftar masuk ke Institusi Pengajian Tinggi (IPT),” katanya lagi.
Sehubungan itu, PTPTN berharap dengan pelaksanaan kempen ini dapat menyuntik motivasi masyarakat terutamanya ibu bapa untuk meningkatkan budaya menabung dengan menyimpan duit raya anak-anak dalam akaun Simpan SSPN. – KOSMO! ONLINE


Jumlah aset pelaburan enam GLIC cecah RM1.7 trilion
Oleh MOHD. HUSNI MOHD. NOOR

15 April 2022, 3:27 pm
PUTRAJAYA – Jumlah keseluruhan aset pelaburan dimiliki enam syarikat pelaburan berkaitan kerajaan (GLIC) kini mencecah RM1.7 trilion.
Enam GLIC berkenaan termasuk Kumpulan Wang Simpanan Pekerja (KWSP), Perbadanan Nasional Bhd. (PNB), Kumpulan Wang Persaraan (Diperbadankan), Khazanah Nasional Bhd; Lembaga Tabung Haji (TH) dan Lembaga Tabung Angkatan Tentera (LTAT).
Menteri Kewangan, Datuk Seri Tengku Zafrul Tengku Abdul Aziz berkata, jumlah aset dimiliki itu menjadikan GLIC itu sebagai salah satu tonggak utama dalam pembangunan sosio-ekonomi negara dan berperanan penting menjana pemulihan juga pertumbuhan ekonomi negara dalam tempoh pasca-pandemik.
“Malah, GLIC itu juga akan memastikan Malaysia berjaya mencapai sasaran status negara berpendapatan tinggi menjelang penghujung tahun 2025, seperti yang digariskan di dalam Rancangan Malaysia Kedua Belas, 2021-2025 (RMKe-12),” katanya pada majlis pelancaran Prinsip Tadbir Urus Baik GLIC atau PGG, hari ini.
Katanya, PGG yang dilancarkan itu akan menjadi rujukan tunggal garis asas tadbir urus dan amalan kemampanan semua GLIC.
Tengku Zafrul berkata, PGG juga akan menyarankan penubuhan struktur tadbir urus bagi pengawasan elemen alam sekitar, sosial dan tadbir urus (ESG) dalam strategi pelaburan oleh GLIC pada masa hadapan.

Menurutnya, PGG itu juga akan memastikan kesiapsiagaan GLIC untuk memenuhi permintaan pasaran berkaitan ESG yang semakin meningkat.
“Garis panduan yang termaktub di dalam dokumen PGG ini bertujuan untuk menajamkan lagi peranan yang dimainkan oleh GLICs dalam menghadapi cabaran di masa hadapan.
“Persekitaran yang mencabar ini telah mewujudkan keperluan mendesak untuk memastikan GLIC menambah baik amalan tadbir urus mereka supaya ia setaraf dengan amalan terbaik antarabangsa,” katanya.
Bagi memastikan GLIC dikemudi dengan baik, Tengku Zafrul berkata, PGG memberi penekanan terhadap peranan dan tangungjawab Lembaga Pengarah yang harus memimpin melalui teladan berdasarkan prinsip, serta kewajipan dalam ketelitian, ketelusan, dan kesetiaan.
“Malah, proses lantikan dan kelayakan seseorang Pengarah juga diberi penekanan penting dimana hanya individu yang berkelayakan dan mempunyai pengalaman yang luas, serta berintegriti akan diberi mandat sebagai ahli lembaga pengarah GLIC,” katanya. – KOSMO! ONLINE


Cari dana ke AS, Pija Yasin rela terjah pejabat menteri
Oleh HANISAH SELAMAT

15 April 2022, 2:35 pm
KUALA LUMPUR – Semangat mewakili negara ke World Championship of Performing Arts (WCOPA) di Amerika Syarikat (AS) pada Julai depan membuatkan penyanyi Pija Yasin sanggup menebalkan muka mencari tajaan.
Kata Pija, dia sanggup menerjah pejabat kerajaan dan syarikat korporat bagi mengumpul dana berjumlah RM25,000 untuk menyertai pertandingan tersebut.
Kata Juara Mentor musim pertama itu, dia perlu bekerja keras mencari tajaan bagi menjelaskan bayaran pendahuluan ke Disneyland, California sebelum tarikh tutup pendaftaran yang dijadualkan bulan depan.
“Saya bersyukur apabila dipilih mewakili Malaysia untuk beraksi di pentas global bersama beberapa rakan seperjuangan lain dari pelbagai kategori.
“Memang agak sukar jika tiada dana, namun saya tidak akan menyerah kalah sebaliknya selagi ada kudrat saya akan menghantar kertas cadangan kepada beberapa kementerian berkaitan serta korporat.
“Bagi saya bidang seni juga sama penting seperti sukan dan arena lain yang bertarung membawa nama negara terutama dalam pertandingan membabitkan wakil banyak negara.

“Bukan tiada wang simpanan, tetapi tidak mencukupi untuk menampung kos sepanjang berada di sana kerana semuanya atas tanggungan peserta sendiri termasuk penginapan, tiket penerbangan serta makan minum.
“Sudah tentu saya pun tak kisah naik turun pejabat kerajaan dan syarikat bagi mencari tajaan sekali gus merealisasikan azam mengharunkan nama negara,” katanya kepada Kosmo! Online.
Bagi WCOPA edisi ke-25, Pija atau nama sebenarnya Norafizah Mohd. Yasin, 33, bakal bersaing dalam kategori vokal senior bawah tiga genre muzik iaitu Broadway, jazz dan R&B soul.
Selain penyanyi kelahiran Sabah itu, peserta lain ialah Thalia, Ashira, Erul Samah dan tidak ketinggalan adiknya, Rizwan Yasin atau Juicy yang juga bertanding dalam kategori Vokal Senior.
Sementara itu, ditanya sama ada misi mencari tajaan itu berjaya, katanya dua pihak ‘mendengar’ permohonannya iaitu Kementerian Pelancongan, Seni dan Budaya (MOTAC) sebanyak RM5,000.
Malah, Timbalan Menteri Komunikasi dan Multimedia, Datuk Zahidi Zainul Abidin turut menyalurkan jumlah sama.
Pija juga dalam perancangan untuk mengadakan pertemuan dengan Ahli Parlimen Kinabatangan, Sabah, Datuk Seri Bung Moktar Radin bagi menyerahkan surat permohonan tajaan.
“Susah sebenarnya hendak cari dana dan tajaan namun saya pohon supaya kementerian, persatuan atau badan berkaitan dengan golongan seni dapat memberikan sokongan kewangan dalam situasi seperti ini.
“Buat masa ini tumpuan saya memang mencari penaja dan pada masa sama tetap asah vokal bagi persediaan ke arah pertandingan itu yang disertai ramai peserta negara lain.
“Sekarang saya sudah kembali ke Kuala Lumpur untuk persediaan sejak awal tahun dan berharap pengorbanan meninggalkan tiga anak bawah jagaan suami dan ibu mentua buat seketika di Kota Kinabalu, berbaloi.
“Sudah tentu saya tidak akan siakan peluang apatah lagi terpilih selepas hampir 10 tahun dikatakan menyepi dari industri hiburan,” katanya. – KOSMO! ONLINE


Kerajaan sasar tubuhkan lebih 500 kedai koperasi di seluruh negara
Oleh EDDY AQMAL MOHAMED HAMIDI

15 April 2022, 2:10 pm
PUTRAJAYA – Kerajaan menyasarkan untuk menubuhkan lebih 500 kedai koperasi (Coopmart) di seluruh negara yang akan diusahakan menerusi pelbagai jenis koperasi susulan peranan besarnya kepada Keluarga Malaysia.
Perdana Menteri, Datuk Seri Ismail Sabri Yaakob berkata, sehingga kini, sektor koperasi mencatat perolehan sebanyak RM41.47 bilion dengan jumlah keseluruhan anggotanya sebanyak 7.1 juta orang.
“Bersandarkan kepada jumlah keanggotaannya yang besar ini, kerajaan melihat koperasi mempunyai peranannya untuk membantu mengurangkan kos sara hidup rakyat.
“Gerakan koperasi juga boleh menguasai sebahagian pasaran pemborongan dan peruncitan terutamanya sistem rantaian nilai bekalan barangan keperluan secara pukal melalui ekosistemnya yang komprehensif dan bersepadu,” katanya.
Beliau berkata demikian ketika berucap pada Majlis Pelancaran Coopmart dan Perasmian Coop Community Mart Koperasi Pudina Putrajaya Berhad di Perumahan Penjawat Awam, Presint 17 di sini hari ini.
Menurut beliau, langkah sasaran penubuhan itu dapat memastikan manfaatnya dirasai seluruh Keluarga Malaysia terutamanya di kawasan luar bandar dan kawasan yang majoriti golongan B40 selain juga ahli-ahli koperasi, para pengguna dan usahawan yang terlibat dalam rantaian bekalan itu.

“Kedai koperasi ini bukan sahaja membolehkan ahli koperasinya menjana pendapatan melalui dividen malah menawarkan barangan keperluan asas serta pelbagai produk lain kepada penduduk setempat dengan harga yang rendah dan berpatutan.
“Kewujudan Coopmart yang mendapat bekalan langsung daripada pembekal koperasi seperti Angkatan Koperasi Kebangsaan Malaysia Berhad (ANGKASA) serta lain-lain pembekal, penduduk setempat menawarkan situasi menang-menang selain membantu meringkankan kos sara hidup,” ujar beliau.
Mengulas lanjut, Ismail Sabri berkata, sehingga Disember 2021, statistik Suruhanjaya Koperasi Malaysia (SKM) menunjukkan 2,581 buah koperasi sektor pemborongan dan peruncitan telah didaftarkan dengan perolehan melebihi RM820 juta.
“Ini menunjukkan koperasi sektor pemborongan dan peruncitan berpotensi besar untuk dimajukan dan Jika kesemua koperasi sektor pemborongan dan peruncitan bergerak secara proaktif dan bersepadu sebagai satu gerakan, setiap ahlinya juga akan menerima manfaat termasuk peningkatan taraf sosioekonomi dan impaknya sangat besar kepada ekonomi rakyat dan negara.
“Kerajaan pada pembentangan bajet memperuntukkan RM10 juta di bawah Program Transformasi Ekonomi Gerakan Koperasi (Transfer) bagi memulihkan koperasi dan menjalankan aktiviti yang membantu menggerakkan ekonomi negara,” ujar beliau.
Tambah beliau, turut disediakan adalah bantuan menaik taraf infrastruktur koperasi sektor pemborongan dan peruncitan berjumlah RM3.7 juta melalui Kumpulan Wang Covid – Kementerian Kewangan (Pemulih) yang mana sebanyak RM16 juta diperuntukkan kepada koperasi sektor pemborongan dan peruncitan bagi tahun 2021 hingga 2022.
“Suka saya maklumkan bahawa kerajaan di bawah Program Coop Community Mart telah memperuntukkan sejumlah RM360,000 kepada dua koperasi di kawasan Perumahan Rakyat, di mana koperasi Pudina Putrajaya Berhad merupakan salah satu penerima manfaat dan di kawasan Perumahan Rakyat Hiliran Ampang, Kuala Lumpur bagi membangunkan Coopmart.
“Kerajaan juga menyediakan bantuan geran penubuhan koperasi berjumlah RM400,000 dan bantuan Pemetaan Rantaian Bekalan (MOSC) di bawah Pelan Pemulihan Usahawan dan Koperasi Covid-19 KUSKOP sebanyak RM1.12 juta kepada Federasi Koperasi Pemborongan dan Peruncitan Berhad,” jelas beliau. – KOSMO! ONLINE


[VIDEO] Lelaki ‘hilang’ selepas kemalangan dicekup
Oleh ISKANDAR SHAH MOHAMED

15 April 2022, 2:49 pm
KLANG – Seorang pejalan kaki yang tular menghilangkan diri selepas terbabit kemalangan dengan sebuah kereta di Jalan Goh Hock Huat di sini, minggu lalu, diberkas polis hari ini.
Lelaki warga Myanmar berusia 25 tahun itu ditahan di tempat kerjanya di Jalan Shapadu Rantau Panjang di sini, kira-kira pukul 10 pagi.
Ketua Polis Daerah Klang Utara, Asisten Komisioner S. Vijaya Rao berkata, penahanan itu dilakukan sepasukan polis menerusi hasil maklumat mengenai suspek.
Katanya, siasatan awal setakat ini mendapati lelaki itu tidak terlibat dengan mana-mana kumpulan.
“Suspek kini direman bagi membantu siasatan mengikut Seksyen 336 Kanun Keseksaaan,” katanya dalam kenyataan hari ini.
Terdahulu, Kosmo! Online melaporkan polis sedang mengesan seorang pejalan kaki lelaki yang menghilangkan diri selepas terbabit kemalangan dengan sebuah kereta di Jalan Goh Hock Huat di sini, minggu lalu. -KOSMO!ONLINE


Perut masih memboyot hamil, Rihanna dicurangi A$AP Rocky?
Oleh MOHD. HAIKAL ISA

15 April 2022, 2:55 pm
SARAT hamil anak pertama, kecoh dalam gelanggang Twitter, penyanyi pop Rihanna dilaporkan dicurangi kekasih, A$AP Rocky.
Menurut sumber, @Kurrco yang membocorkan desas-desus berkenaan kepada umum, Rocky atau nama sebenarnya, Rakim Athelaston Mayers curang dengan seorang wanita yang juga pereka kasut jenama milik Rihanna, Fenty iaitu Amina Muaddi.
“Rihanna dan A$AP Rocky telah berpisah.
“Rupa-rupanya, Rihanna memutuskan hubungan dengannya selepas Rocky ditangkap berlaku curang dengan pereka kasut Fenty, Amina Muaddi,” ciap pemilik akaun Twitter itu sekali gus menjadi viral dalam kalangan peminat global.
Disebabkan satu ciapan tersebut, ramai melahirkan rasa tidak puas hati dan mengkritik Rocky yang seperti tidak sedar diuntung diterima sebagai kekasih Rihanna selepas hampir 10 tahun hanya berstatus rakan pemuzik bilionair itu.
“Bayangkan 10 tahun ‘di-friendzone’ Rihanna dan sekarang selepas Rihanna menerimanya sebagai kekasih, dia curang belakang wanita itu,” ciap seorang pengguna Twitter.

Dalam pada itu, seorang pengguna Twitter hampir tidak percaya bahawa Rocky tergamak berlaku curang dengan seorang wanita sesempurna Rihanna.
“Lupakan realiti yang wanita dicuranginya ialah Rihanna dan curang di belakang seorang wanita yang sedang sarat hamil anak anda memang sangat tak masuk akal,” coretnya.
Akaun media sosial wanita terkait iaitu Amina kini sedang menjadi ‘serangan’ para peminat yang tidak berpuas hati dengan tindakannya merosakkan hubungan antara Rihanna dan Rocky.
Sungguhpun begitu, baik Rihanna dan Rocky masih belum mengeluarkan sebarang kenyataan rasmi berhubung isu yang sedang meletus dalam media sosial tersebut.
Terdahulu, sekitar Januari, Rihanna atau nama sebenarnya, Robyn Rihanna Fenty mendedahkan kepada orang ramai bahawa dirinya hamil anak pertama hasil hubungan dengan rapper, Rocky. – KOSMO! ONLINE


Ismail Sabri sebagai calon PM bukti UMNO sepakat
Oleh AMREE AHMAD

15 April 2022, 2:57 pm
PUTRAJAYA – Keputusan Majlis Kerja Tertinggi (MKT) UMNO bersetuju menamakan Datuk Seri Ismail Sabri Yaakob sebagai calon Perdana Menteri membuktikan parti itu terus kukuh.
Demikian reaksi spontan beliau yang juga Naib Presiden UMNO sebagai reaksi kepada kesepakatan sebulat suara MKT semalam memilih dirinya menjadi calon tunggal jawatan itu.
“Ini membuktikan bahawa UMNO terus bersatu walaupun macam-macam pihak yang kata mengenai parti, tetapi keputusan itu telah menunjukkan apa diperkatakan adalah tidak benar.
“(Malah) UMNO terus kukuh solidaritinya lebih kuat, tiada ‘kem’ pun dalam UMNO,” katanya ketika ditemui media selepas merasmikan Coop Community Mart di Presint 17, di sini hari ini.
Turut hadir pada acara berkenaan ialah Menteri Pembangunan Usahawan dan Koperasi, Tan Sri Noh Omar serta Pengerusi Eksekutif Suruhanjaya Koperasi Malaysia (SKM), Zazali Haron.
Mengulas lanjut, Ismail Sabri merakamkan penghargaan kepada kepimpinan parti yang turut digelar sebagai ‘Top 5’ serta kesemua anggota MKT menamakan beliau menerajui negara.

“Saya tidak tahu jika keputusan itu isyarat PRU akan datang semakin hampir,” jelasnya dalam nada jenaka apabila ditanya kemungkinan Parlimen boleh dibubarkan dalam masa terdekat.
Menyentuh apakah kerajaan pimpinan beliau akan akur dengan keputusan MKT UMNO, beliau berkata pada kebiasaannya ia sepatutnya diikuti oleh semua anggota pentadbiran negara.
Bagaimanapun, beliau menjangkakan pelbagai kemungkinan boleh berlaku yang akan menyaksikan perubahan tertentu kepada ‘corak’ politik tanah air sehingga akhir Julai depan.
Ini kerana MKT parti itu semalam turut memutuskan tidak akan meneruskan ‘memorandum persefahaman’ yang dimeterai antara kerajaan dengan pihak pembangkang pada tahun lalu.
Ismail Sabri namun memberi jaminan akan membawa segala perkembangan semasa ke dalam mesyuarat MKT kerana beliau juga masih tertakluk kepada keputusan badan tertinggi parti.
“Sekarang ini masih lagi bulan April, jadi kita tengoklah, biarlah dapat menyambut Hari Raya Puasa dulu, tetapi kalau ada apa-apa perubahan, MKT akan bincang semula,” tambah beliau.-KOSMO! ONLINE


Hujan lebat, ribut petir di 9 negeri petang ini
15 April 2022, 2:44 pm
PETALING JAYA – Ribut petir, hujan lebat dan angin kencang dijangka melanda beberapa kawasan di sembilan negeri sehingga pukul 5 petang ini.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh negeri Perlis dan Pulau Pinang manakala beberapa kawasan di negeri Kedah, Perak, Pahang, Selangor, Negeri Sembilan, Sarawak serta Sabah.
“Antara kawasan yang terjejas di Kedah ialah di Kubang Pasu, Padang Terap, Kulim dan Bandar Baharu manakala di Perak pula di Kerian, Larut, Matang Dan Selama, Kuala Kangsar, Kinta serta Kampar.
“Bagi Pahang pula melibatkan kawasan Tanah Tinggi Cameron, Lipis, Raub, Bentong dan Temerloh sementara di Selangor di Sabak Bernam, Kuala Selangor, Hulu Selangor, Gombak serta Hulu Langat,” katanya hari ini.
Tambahnya, di Negeri Sembilan pula di Jelebu, Seremban, Kuala Pilah dan Jempol.
“Beralih ke Sarawak pula melibatkan kawasan Serian, Sri Aman, Betong, Sarikei, Mukah dan Bintulu (Tatau) manakala di Sabah di Tawau (Tawau dan Lahad Datu) serta Sandakan (Kinabatangan dan Sandakan),” ujarnya.

Jelas MetMalaysia lagi, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Sumbang lebih RM109 juta, Ahmad Zahid sanggah tidak salur satu sen pun
Oleh NORLIZAH ABAS

15 April 2022, 3:07 pm
KUALA LUMPUR – Datuk Seri Dr. Ahmad Zahid Hamidi berkata, Yayasan Akalbudi telah menyumbang melebihi RM109 juta untuk membiayai aktiviti amal jariah di dalam dan luar negara, sekaligus menyanggah kes pendakwaan bahawa badan amal itu tidak menyalurkan satu sen pun untuk membantu golongan yang memerlukan.
Presiden UMNO itu memberitahu Mahkamah Tinggi di sini, jumlah tersebut hanya sebahagian daripada sumbangan yang disenaraikan manakala selebihnya tidak perlu diceritakan berdasarkan prinsip `tangan kanan yang memberi, tangan kiri tidak perlu mengetahuinya’.
Bekas Timbalan Perdana Menteri turut mempertikai mengapa beliau dimalukan dan dizalimi walhal beliau menggunakan pendapatannya untuk menyalurkan bantuan dengan tujuan yang baik.
“Pada hari Jumaat (yang mulia) ini, saya tidak mahu menyanggah sebarang pernyataan mana-mana pihak sebagaimana prinsip yang saya pegang, kalau tangan kanan memberi, tangan kiri tak perlu mengetahuinya.
“Saya mahu keadilan diberikan kepada saya kerana sumbangan itu dilakukan dengan niat yang baik semata-mata kerana Allah SWT, mengapa saya harus dimalukan, diaibkan dan dizalimi?” ujarnya ketika mengemukakan keterangan bela diri.
Ahmad Zahid menyatakan demikian pada sesi pemeriksaan utama yang dikendalikan oleh peguam Datuk Ahmad Zaidi Zainal pada hari kedua perbicaraan.

Presiden UMNO sebelum itu dirujuk kepada dua eksibit yang menyenaraikan sumbangan beliau di dalam dan luar negara sejak penubuhan Yayasan Akalbudi pada 1997 sehingga dana yang disimpan oleh pemegang amanah, Tetuan Lewis & Co. dibekukan ekoran pendakwaan terhadapnya pada 2018.
Terdahulu, peguam bela membangkitkan isu ketika pendakwaan membentangkan kesnya bahawa Yayasan Akalbudi didakwa tidak menyalurkan walau satu sen pun daripada dana RM31 juta untuk kegiatan membantu golongan miskin dan memerlukan.- KOSMO! ONLINE


MOT arah siasat isu tambang penerbangan naik harga
Oleh EDDY AQMAL MOHAMED HAMIDI

15 April 2022, 2:04 pm
PUTRAJAYA – Suruhanjaya Penerbangan Malaysia (MAVCOM) dan syarikat-syarikat penerbangan diarahkan segera menjalankan siasatan secara terperinci dan menyeluruh mengenai isu kenaikan harga tambang penerbangan pada musim perayaan ini.
Menteri Pengangkutan, Datuk Seri Wee Ka Siong berkata, perkara itu telah dinyatakan dalam satu mesyuarat khas yang dipengerusikan oleh beliau semalam bagi mencari penyelesaian terbaik dalam menangani masalah dan keluhan rakyat.
“Saya mendengar dan memahami keluhan orang ramai terutamanya pengguna pengangkutan udara mengenai peningkatan harga tambang penerbangan antara Semenanjung Malaysia ke Sabah dan Sarawak seperti yang dilaporkan media dan akan menyiasat kesahihan aduan yang dilaporkan.
“Pemantauan MAVCOM mendapati, harga tambang penerbangan pada 30 April ini yang merupakan tarikh perjalanan puncak bagi musim perayaan Hari Raya Aidilfitri telah meningkat berbanding purata harga tambang penerbangan pada tahun 2019,” katanya dalam kenyataan hari ini.
Menurut beliau, peningkatan itu adalah disebabkan oleh peningkatan kos operasi terutamanya kenaikan harga bahan api jet serta sumber terhad bagi syarikat penerbangan meningkatkan kapasiti sepenuhnya.
“Mekanisme penetapan harga dinamik juga adalah menggunakan kecerdasan buatan (AI) dalam proses menentukan harga tambang dan bukan secara manual untuk menaikkan harga seperti yang didakwa sesetengah pihak.

“Syarikat penerbangan juga menghadapi masalah untuk menambah kapasiti penerbangan dengan segera akibat pandemik Covid-19 malah pesawat-pesawat perlu diselenggara, dibaiki dan baik pulih sebelum diluluskan bagi tujuan perkhidmatan dengan selamat,” jelas beliau.
Mengulas lanjut, Ka Siong berkata, syarikat penerbangan terpaksa menyimpan pesawat mereka ketika sekatan pergerakan dikuatkuasakan dan setelah memasuki fasa peralihan ke endemik mereka akan memerlukan lebih banyak masa juga alat gantian untuk kesiap-siagaan beroperasi semula.
“Bagi April 2022, kekerapan penerbangan ke Sabah dan Sarawak masih rendah iaitu hanya pada tahap 68.0 peratus berbanding tahun 2019,” ujar beliau.
Ka Siong berkata, penetapan tambang penerbangan domestik oleh syarikat-syarikat penerbangan negara adalah berdasarkan kepada rasionalisasi sektor perkhidmatan udara domestik pada tahun 2006.
“Dalam hal ini Jemaah Menteri ketika itu telah memutuskan bahawa syarikat penerbangan negara yang menyediakan perkhidmatan udara domestik diberi kebebasan dalam menentukan liputan rangkaian, kekerapan penerbangan dan kadar tambang berdasarkan permintaan pasaran.
“Ia adalah selaras dengan amalan sebahagian besar negara-negara lain yang tidak mengawal harga tambang penerbangan bagi laluan antarabangsa atau domestik. Walaupun harga siling dapat menurunkan tambang penerbangan pada musim puncak, ia akan menyebabkan kenaikan harga tambang penerbangan ketika musim biasa,” jelasnya.
Tambah beliau, MAVCOM dan Pihak berkuasa Penerbangan Awam Malaysia (CAAM) serta Malaysia Airports Holdings Berhad (MAHB) bersedia untuk mempertimbang dan meluluskan permohonan syarikat-syarikat perkhidmatan kawalan trafik udara serta melanjutkan waktu operasi lapangan terbang pada musim perayaan ini dan akan datang.
“CAAM telahpun meluluskan pelanjutan waktu pengoperasian perkhidmatan kawalan trafik udara di lapangan terbang memerlukan yang akan membantu syarikat penerbangan dalam perancangan penambahan kapasiti terutamanya menjelang musim perayaan.
“Kami komited dan akan berusaha sedaya upaya untuk menurunkan tambang penerbangan bagi meringankan beban yang ditanggung rakyat. Kementerian ini melalui MAVCOM akan memaklumkan kepada orang ramai mengenai hasil perbincangan dengan semua syarikat penerbangan dalam masa terdekat,” katanya. – KOSMO! ONLINE


Virus Zika masih berpotensi menyebabkan wabak baharu
Oleh KOSMO!

15 April 2022, 1:00 pm
WASHINGTON – Penyelidik kesihatan memberi amaran bahawa penularan baharu berskala wabak bagi virus Zika boleh terjadi hanya dengan satu mutasi varian asal, lapor Badan Penyiaran British.
Penyakit itu menyebabkan situasi kecemasan perubatan global pada 2016 dengan beribu-ribu bayi dilahirkan dengan keadaan rosak otak selepas ibu mereka dijangkiti virus tersebut semasa hamil.
Para saintis Amerika Syarikat (AS) berkata, dunia perlu terus memerhatikan mutasi baharu daripada virus itu.
Laporan penyelidikan dalam jurnal Cell Reports, mencadangkan virus itu boleh beralih dengan mudah dan mencipta varian baharu.
Kajian jangkitan baru-baru ini turut mencadangkan varian tersebut mungkin terbukti berkesan untuk menyebarkan virus walaupun di negara yang telah membina imuniti daripada wabak Zika sebelum ini, kata pasukan dari Institut Imunologi La Jolla.
Pakar berkata, penemuan itu memberi peringatan bahawa virus selain Covid-19 boleh menimbulkan ancaman.

Zika disebarkan melalui gigitan nyamuk Aedes yang dijangkiti. Serangga tersebut ditemui di seluruh benua Amerika kecuali Kanada dan Chile, di mana ia terlalu sejuk untuk bertahan, selain di seluruh Asia.
Sementara itu, Ketua Penyelidikan, Profesor Sujan Shresta berkata, varian Zika yang dikenal pasti telah berkembang ke tahap di mana imuniti perlindungan silang yang diberikan oleh jangkitan denggi sebelum ini tidak lagi berkesan ke atas tikus makmal.
“Malangnya jika varian ini menjadi berleluasa,kita mungkin mempunyai isu yang sama dalam kehidupan sebenar,” jelas Sujan. – Agensi


Tengok YouTube belajar tanam pokok ganja
Oleh WAT KAMAL ABAS

15 April 2022, 1:56 pm
TAIPING – Tindakan berani seorang penganggur di Taman Menteri Changkat Jering di sini menanam pokok ganja mengundang padah apabila kegiatannya berjaya dihidu polis Rabu lalu.
Dia membeli benih pokok ganja itu secara dalam talian dan menanam di dalam pasu di sebuah pondok di belakang rumahnya manakala tekniknya dipelajari melalui YouTube.
Ketua Polis Daerah Taiping, Asisten Komisioner Osman Mamat berkata, sepasukan anggota Jabatan Siasatan Jenayah Narkotik Ibu Pejabat Polis Daerah (IPD) telah menyerbu pondok lelaki itu hasil aduan awam.
Katanya, operasi pada pukul 3.45 petang itu berjaya menahan suspek berusia 42 tahun yang masih bujang manakala pemeriksaan dalam pondok menemui tiga pasu ditanam pokok ganja.
“Penggeledahan di dalam salah sebuah bilik rumah pula menjumpai tiga peket lut sinar berisi daun ganja seberat 16.58 gram (g) di atas lantai.
“Turut ditemui enam tiub plastik kecil dan satu tiub straw berisi biji-biji benih ganja dengan anggaran berat 4.54g,” katanya pada sidang akhbar di IPD Taiping hari ini.

Difahamkan, pokok ganja yang dirampas baru berusia enam bulan dan daunnya boleh dituai setelah berusia sembilan bulan. – KOSMO! ONLINE


Tiada kesan cedera terhadap OKT mati dalam lokap Kajang
15 April 2022, 1:33 pm
PETALING JAYA – Tiada sebarang kecederaan dikesan ke atas tubuh badan orang kena tahan (OKT) yang meninggal dunia dalam lokap Balai Polis Kajang, Selangor pada 13 April lalu.
Pengarah Jabatan Integriti dan Pematuhan Standard (JIPS) Bukit Aman, Datuk Azri Ahmad berkata, keputusan itu diperoleh berdasarkan proses bedah siasat yang dijalankan di Hospital Kajang semalam.
“Hasil bedah siasat yang telah dijalankan mendapati tiada sebarang kecederaan dikesan terhadap OKT berkenaan, namun kita masih menyiasat punca kematiannya yang masih belum dapat dikenal pasti.
“Sampel telah pun diambil bagi tujuan ujian makmal dan analisa untuk siasatan lanjut punca kematian,” ujarnya dalam kenyataan hari ini.
Menurutnya, ujian pengesanan Covid-19 juga telah dibuat ke atas OKT tersebut dan keputusannya adalah negatif.
Jelas beliau, Unit Siasatan Jenayah dan Kematian Dalam Tahanan (USJKT) akan meneruskan siasatan daripada pelbagai sudut sebelum menyerahkan hasil siasatan kepada Koroner.

Katanya, kes kematian diklasifikasikan sebagai mati mengejut.
Terdahulu, seorang OKT lelaki yang ditahan reman berkaitan kes dadah dilaporkan meninggal dunia dalam lokap Balai Polis Kajang, Selangor pada 13 April lalu.
OKT berumur 45 tahun itu dipercayai telah mengalami sawan pada pukul 10.32 pagi menyebabkan anggota bertugas di lokap menghubungi pihak hospital untuk tindakan susulan. – KOSMO! ONLINE


Impian Liverpool sukar direalisasi
Oleh KOSMO!

15 April 2022, 1:00 pm
LONDON – Bekas bintang Liverpool, Steve McManaman mengakui impian pasukan itu untuk memburu empat gelaran (quadruple) musim ini sukar biarpun berjaya mara ke separuh akhir Liga Juara-Juara.
Februari lalu, Liverpool berjaya merangkul kejuaraan pertama apabila muncul juara pada saingan Piala Liga Inggeris dengan menewaskan Manchester City dan kedua-dua pasukan akan berentap sekali lagi pada aksi separuh akhir Piala FA di Wembley malam esok.
Liverpool juga kini sedang bersaing sengit dengan City dalam perebutan Liga Perdana Inggeris (EPL) apabila hanya dibezakan satu mata ketika ini, namun McManaman mengakui meraih empat kejuaraan semusim masih tidak relevan untuk pasukan tersebut.
“Secara jujurnya, kemampuan Liverpool untuk memenangi quadruple hampir mustahil kerana ia merupakan tugas yang terlalu sukar.
“Sudah tentu mereka mahu memenanginya walaupun ia bukan satu tugas yang mudah kerana mereka perlu sempurna dalam setiap perlawanan yang dilalui.
“Mereka perlu betul-betul bersatu hati, mesti melakukan perkara betul pada setiap masa. Separuh akhir hujung minggu ini, separuh akhir yang akan datang (Liga Juara-Juara) dan paling penting adalah kehangatannya berterusan,” katanya.

Dalam pada itu, bekas penyerang Liverpool, Peter Crouch juga mengakui apa yang diimpikan The Reds adalah cukup sukar selain percaya bahawa City tidak akan keciciran mata pada baki saingan EPL. – AGENSI


Tarik langsir, punca Siti Bainun ‘naik hantu’ dengan Bella
Oleh NUZULSHAM SHAMSUDDIN

15 April 2022, 1:23 pm
KUALA LUMPUR – Tindakan kanak-kanak Sindrom Down Bella yang menarik langsir sehingga besi tercabut di salah sebuah bilik di kondominum Wangsa Maju menyebabkan punca pengasas Rumah Bonda Siti Bainun Abd Razali ‘naik hantu’ pada Bella dan hubungan mereka mula ‘tidak berapa baik’.
Saksi pendakwaan kelima Yasmin Nahar Mahmood, 19, yang juga bekas penghuni rumah kebajikan tersebut berkata, dia tidak ingat peristiwa tersebut.
“Bella pernah masuk bilik kedua iaitu bilik saya dan adik-adik (penghuni) lain. Bella tertarik langsir hingga besinya tercabut.  Selepas kejadian, Bainun jadi marah dan pukul Bella. Tarikh kejadian saya tak ingat,” katanya.
Ujar saksi itu, sejak peristiwa itu berlaku layanan Siti Bainun terhadap Bella ‘berbeza’.
Yasmin berkata demikian ketika ditanya peguam Asiah Abd. Jalil, punca Siti Bainun marah dan ‘naik hantu’ dengan Bella.
Dalam pada itu Yasmin turut berkata, dia tidak pasti sama ada jiran-jiran ada mendengar atau tidak sepanjang penderaan berlaku pada Bella di unit kondominium tersebut selama empat bulan meskipun penderaan berlaku di bilik dobi, ruang tamu dan tandas.

“Saya menggunakan cawan plastik warna kuning yang tidak bertangkai untuk menyimbah air panas pada Bella seperti diarahkan Siti Bainun dan tidak menggunakan cawan kaca bertangkai,” katanya lagi.
Kelmarin, Yasmin dalam keterangannya berkata, Siti Bainun mendera remaja itu setiap hari selama hampir empat bulan yang berlaku pada setiap malam sejak Mac 2021 hingga 24 Jun 2021.
Perbicaraan dihadapan Hakim Mahkamah Sesyen Izralizam Sanusi bersambung lagi pukul 2.30 petang ini.- KOSMO! ONLINE


PLUS jangka 2 juta kenderaan penuhi lebuh raya menjelang Aidilfitri
Oleh KOSMO!

15 April 2022, 12:49 pm
PETALING JAYA – PLUS Malaysia Berhad (PLUS) menjangka dua juta kenderaan menggunakan lebuh raya pada hari-hari puncak menjelang perayaan Hari Raya Aidilfitri tahun ini.
Pengarah Urusannya, Datuk Azman Ismail berkata, jumlah trafik harian boleh meningkat sebanyak 25 peratus kepada dua juta kenderaan pada hari-hari puncak itu, berbanding 1.6 juta sehari pada masa ini.
“PLUS menyarankan orang ramai supaya membuat perancangan dan pulang ke kampung lebih awal bagi mengelakkan mereka terperangkap dalam lonjakan trafik pada hari-hari puncak dan kesesakan menjelang cuti hari raya terutamanya pada akhir Ramadan.
“Sehubungan itu, PLUS akan turut mengeluarkan Jadual Cadangan Waktu Perjalanan (TTA) dalam tempoh terdekat bagi membantu orang ramai merancang perjalanan balik kampung dan balik kota masing-masing pada musim perayaan ini,” katanya dalam satu kenyataan hari ini.
Tambah Azman, pihaknya khususnya pasukan operasi lebuh raya juga bersiap siaga membantu orang ramai untuk pulang ke kampung pada cuti perayaan Aidilfitri.
Jelasnya, ia membabitkan pendekatan holistik merangkumi pelbagai aspek termasuk adaptasi teknologi untuk meningkatkan tahap keselamatan dan keselesaan orang ramai.

Bagaimanapun, Azman memaklumkan pelan persediaan operasi lebuh raya tersebut akan diumumkan kemudian. – KOSMO! ONLINE


Peguam Muslim patut pegang prinsip asas Islam – Izara Aishah
Oleh KOSMO!

15 April 2022, 1:48 pm
PETALING JAYA – Isu viral membabitkan seorang peguam wanita berhubung sebuah kes penderaan kanak-kanak mendapat perhatian ramai pihak termasuk golongan selebriti.
Turut menyuarakan pendapat mengenai perkara tersebut ialah aktres, Izara Aishah yang berpendapat seorang peguam, khususnya beragama Islam harus berpegang dengan prinsip undang-undang berasaskan agama suci yang dianuti.
“Saya rasa peguam Islam sepatutnya ada had dan berpegang pada prinsip asas Islam, bukan?
“Anda tidak perlu bersetuju dengan individu yang melakukan jenayah semata-semata untuk membuktikan anda bijak,” katanya menerusi sebuah ciapan dalam Twitter semalam.
Pelakon filem Pilot Cafe itu turut menasihatkan setiap pengamal undang-undang untuk menjaga maruah sendiri agar tidak tercalar disebabkan sesebuah kes.
“Lindungi reputasi anda dan sekurang-kurangnya menjaga maruah,” katanya lagi.

Sehingga kini, ciapan tersebut telah diulang kicau lebih 5,700 kali dan meraih hampir 9,000 tanda suka.
Sejak malam tadi, media sosial khususnya Twitter kecoh apabila seorang peguam memuat naik sebuah foto bersama anak guamnya berkaitan sebuah kes penderaan kanak-kanak Orang Kurang Upaya.
Rata-rata netizen kurang bersetuju dengan tindakan peguam tersebut kerana dikatakan tidak mempunyai rasa simpati terhadap mangsa. – KOSMO! ONLINE


‘Syaitan manusia’ potong telinga sendiri rai pemansuhan mandat pelitup muka
Oleh KOSMO!

15 April 2022, 2:00 pm
SAO PAULO, BRAZIL – Seorang lelaki yang digelar ‘syaitan manusia’ bertindak nekad memotong telinganya sebagai meraikan berakhirnya mandat pemakaian pelitup muka Covid-19 di Brazil, lapor akhbar The Sun kelmarin.
Michel Faro do Prado dari Sao Paulo telah menjalani mengubah suai sebahagian besar badannya selama bertahun-tahun termasuk mencacah berpuluh-puluh tatu dan tindikan serta mengubah giginya untuk melengkapkan imej seperti syaitan.
Artis tatu itu kini memotong telinganya selepas kerajaan Brazil memansuhkan sekatan pemakaian pelitup muka akibat pandemik Covid-19.
Menurut Prado, dia mengalami kesakitan melampau selepas menjalani prosedur tersebut, namun tidak berputus asa untuk menanggung rasa sakit itu bagi memiliki tubuh seperti syaitan yang diidamkan.
“Sebenarnya, bagi beberapa prosedur, ia hampir mustahil untuk dilakukan jika tanpa kesan bius.
“Jika saya perlu merasa sakit untuk mencapai apa yang saya mahu, pasti saya akan mengharunginya,’’ kata Prado.  – Agensi


Curi puluhan lori, Geng Esvaran tumpas
Oleh NOR AZIAH MAT NOH

15 April 2022, 12:41 pm
SUNGAI BULOH – Sindiket curi lori Geng Esvaran didalangi seorang pemilik bengkel sehingga menyebabkan kerugian RM605,000 di sekitar Selangor berjaya ditumpaskan awal bulan ini.
Difahamkan, sindiket terbabit bertindak mencuri lori untuk meleraikan komponen kenderaan itu termasuk mengubahsuai nombor casis dan nombor enjin sebelum dijual.
Ketua Polis Selangor, Datuk Arjunaidi Mohamed berkata, pihaknya menahan 10 individu menerusi tiga serbuan berasingan di Plaza Tol Senawang arah Kuala Lumpur serta Tongkang Pecah dan Jalan Kluang di Batu Pahat, Johor pada 5 hingga 10 April lalu.
“Kesemua suspek terdiri daripada sembilan lelaki termasuk dalang iaitu pemilik bengkel berusia 47 tahun dan lelaki warga Bangladesh serta wanita berusia lingkungan 28 hingga 62 tahun.
“Hasil tangkapan kita turut merampas sebuah lori, 20 lori dalam keadaan tidak sempurna, sembilan enjin serta 11 komponen lori dianggarkan bernilai RM605,000,” katanya ketika sidang akhbar di Ibu Pejabat Polis Daerah (IPD) Sungai Buloh, di sini hari ini.
Turut hadir Ketua Jabatan Siasatan Jenayah Selangor, Senior Asisten Komisioner Baharuddin Mat Taib dan Ketua Polis Daerah Sungai Buloh, Superintendan Shafa’aton Abu Bakar.

Mengulas lanjut, Arjunaidi memaklumkan sindiket terbabit telah aktif sejak tahun lalu dan menyasarkan lori yang diparkir di tepi jalan sekitar Selangor.
Jelasnya, suspek menerima bayaran upah antara RM3,000 hingga RM5,000 bagi setiap penghantaran bergantung kepada saiz serta nilai lori yang dicuri.
“Hasil semakan mendapati empat suspek termasuk dalang utama mempunyai rekod jenayah serta dadah manakala suspek selebihnya tiada rekod lampau.
“Kesemua suspek telah ditahan reman sehingga 18 April ini bagi siasatan lanjut di bawah Seksyen 379A Kanun Keseksaan kerana mencuri kenderaan,” ujarnya lagi. – KOSMO! ONLINE


Kuih limas ada gumpalan rambut disiasat
Oleh ZAKI SALLEH

15 April 2022, 1:40 pm
IPOH – Pemeriksaan telah dilakukan semalam ke atas premis makanan susulan kejadian tular segumpal rambut ditemui dalam kuih limas yang dijual di sebuah bazar Ramadan di Teluk Intan.
Pengerusi Jawatankuasa Kesihatan, Sains, Alam Sekitar dan Teknologi Hijau negeri, Mohd. Akmal Kamarudin berkata, ia melibatkan lokasi jualan dan rumah penjual tersebut.
Menurut beliau, pemeriksaan tersebut dijalankan oleh petugas Bahagian Keselamatan dan Kualiti Makanan (BKKM) Jabatan Kesihatan Negeri (JKN) Perak.
“Pemeriksaan mendapati kedua-dua premis dikategorikan sebagai bersih dan pada masa sama kesemua 84 lot niaga di bazar Ramadan sama juga diperiksa.
“Tiada notis kompaun dikeluarkan, namun sebanyak 254 pengendali makanan diberi pendidikan kesihatan,” katanya menerusi hantaran pada laman Facebook.
Pemeriksaan tersebut dijalankan susulan aduan yang diterima pengadu kepada BKKM JKN Perak.

Mohd. Akmal memaklumkan, sampel makanan di bazar Ramadan itu terutamanya yang disediakan di rumah telah diambil untuk ujian.
Katanya lagi, makanan yang diterima dari pengadu akan dihantar untuk analisis makmal bagi siasatan.
Keterangan daripada pembeli serta penjual telah diambil dan kertas siasatan dibuka bagi tujuan pendakwaan mengikut Akta Makanan 1983 (Akta 281). – KOSMO! ONLINE


Tiada duit bayar tambang, remaja perempuan kelar leher pemandu e-hailing
Oleh NOR AZIAH MAT NOH

16 April 2022, 10:57 pm
KUALA LUMPUR – Tiada duit untuk membayar tambang menjadi punca seorang remaja perempuan mengelar leher pemandu e-hailing dalam kejadian di Jalan Ipoh, di sini pagi Rabu lalu.
Ketua Polis Daerah Sentul, Asisten Komisioner Beh Eng Lai berkata, kejadian itu berlaku pada pukul 2.55 pagi.
“Hasil siasatan mendapati mangsa berusia 63 tahun itu telah mengambil suspek di Tangkak, Johor menggunakan aplikasi e-hailing.
“Setelah sampai destinasi, suspek perlu membayar jumlah tambang RM400 yang dipersetujui namun remaja itu enggan membayar kerana tidak mempunyai duit,” katanya dalam satu kenyataan hari ini.
Mengulas lanjut, pemandu terbabit membuat keputusan menghantar suspek ke balai polis sebelum perempuan itu bertindak mengelar leher mangsa menggunakan sebilah pisau lipat dan melarikan diri.
Difahamkan, suspek turut meninggalkan pisau lipat yang digunakan di dalam kereta mangsa.

“Mangsa kemudian memandu ke Balai Polis Sentul untuk meminta bantuan dan telah dihantar ke Hospital Kuala Lumpur bagi mendapatkan rawatan.
“Susulan itu, polis telah menahan suspek perempuan berusia 16 tahun terbabit dekat premis perniagaan di hadapan bank sekitar Jinjang, di sini hari ini,” ujarnya.
Jelasnya, suspek tidak mempunyai sebarang rekod kesalahan jenayah lampau dan polis turut merampas sebuah telefon bimbit miliknya.
Katanya, kes disiasat di bawah Seksyen 324 Kanun Keseksaan. – KOSMO! ONLINE


Sistem penggiliran sekolah ditamatkan mulai esok
Oleh MUHAMMAD AYMAN GHAFFA

16 April 2022, 11:32 pm
KOTA BHARU – Kementerian Pendidikan (KPM) menetapkan sesi persekolahan kembali beroperasi seperti biasa dengan sistem penggiliran ditamatkan bermula esok.
Menteri Kanan Pendidikan, Datuk Dr. Radzi Jidin berkata, semua sekolah akan beroperasi seperti biasa dengan kehadiran penuh pelajar sama seperti sebelum musim Covid-19.
Menurutnya, sehubungan itu, murid-murid, pelajar dan warga KPM tidak lagi menggunakan sistem penggiliran yang ditetapkan sebelum ini.
“Saya menyeru jasa baik Jabatan Pendidikan Negeri, Pejabat Pendidikan Daerah dan guru bagi memastikan sekolah akan dibuka dan tidak lagi ditutup kali ini.
“Sebelum ini kita penat tutup dan buka sekolah termasuk buat sistem penggiliran namun, KPM tetap kena marah dengan pelbagai pihak. Keadaan ketika ini (Covid-19) sudah semakin pulih dan kita harap semua mematuhi prosedur operasi standard (SOP),” katanya.
Beliau berkata demikian ketika menyampaikan ucapan pada Majlis Ihya’ Ramadan Menteri Kanan Pendidikan Bersama Warga Pendidikan Kelantan di Hotel Perdana di sini hari ini.

Menurut Radzi, KPM juga akan mengeluarkan garis panduan 4.0 untuk operasi di sekolah dalam masa terdekat agar segala ketetapan dapat dipenuhi. – KOSMO! ONLINE


Lelaki Ukraine berpakaian wanita elak kerahan tenaga
Oleh KOSMO!

16 April 2022, 8:30 pm
KIEV – Perkhidmatan Pengawal Sempadan Ukraine membuat penemuan mengejutkan di sebuah persimpangan di bandar Moldova apabila mereka menahan seorang lelaki yang berpakaian seperti wanita dalam percubaan untuk melarikan diri dari negara itu, lapor portal berita MailOnline kelmarin.
Mereka memberhentikan sebuah teksi kelmarin dan menemui seorang penumpang bersuara seperti lelaki tetapi memakai pakaian wanita.
Menurut kenyataan Perkhidmatan Pengawal Sempadan di laman Twitter, penumpang berusia 26 tahun itu membawa sijil kerahan tentera ketika cuba memasuki Moldova. Ia menimbulkan curiga anggota-anggota pasukan keselamatan berkenaan.
Di bawah undang-undang tentera yang dikuatkuasakan pada masa ini di Ukraine, semua lelaki berusia 18 hingga 60 tahun dilarang meninggalkan negara itu. Mereka sebaliknya perlu menyertai pasukan tentera untuk memerangi Rusia.
Video kejadian menunjukkan lelaki tinggi lampai yang memakai topi kulit  itu keluar dari kereta dan disoal oleh pengawal sempadan di tepi jalan.
Mereka menggeledah but kereta lalu menemui beg pakaian dan bagasi untuk perjalanan jauh. Soal siasat berlaku untuk tempoh yang lama, dengan lelaki yang menyamar itu seolah-olah memberi sedikit penjelasan.

Suspek seterusnya dilihat menandatangani beberapa dokumen. Tidak dijelaskan apa yang berlaku kepada lelaki itu selepas kejadian tetapi diandaikan bahawa dia tidak berjaya sampai ke Moldova.
Mariupol yang terletak tidak jauh dari Moldova telah dikepung tentera Rusia selama berminggu-minggu, menjadikan bandar pelabuhan itu lengang dengan ramai orang awam meninggal dunia akibat serangan atau mengalami kelaparan.
Beberapa laporan mendakwa bahawa Mariupol akan jatuh ke tangan tentera Rusia dalam masa terdekat selepas pertempuran sengit yang menyaksikan pasukan marin Ukraine menyerah kalah. – Agensi


Pembangunan industri jagung bijian tangani harga dedak mahal
Oleh AMREE AHMAD

16 April 2022, 7:59 pm
PUTRAJAYA – Kerajaan dijangka memperkenalkan pelan tindakan Pembangunan Industri Jagung Bijian bagi tempoh jangka panjang dalam usaha menangani harga dedak yang mahal.
Ia antara inisiatif dirangka dua kementerian bagi mengurangkan kebergantungan kepada import makanan ternakan yang sekali gus mampu menjamin harga ayam kekal rendah.
Kementerian Pertanian dan Industri Makanan menerusi kenyataan hari ini berkata, langkah itu dijangka dapat menurunkan sehingga 30 peratus kos bagi bahan import makanan ternakan
“Pada ketika ini beberapa sesi libat urus dengan pelbagai syarikat berkaitan kerajaan (GLC), syarikat pelaburan berkaitan kerajaan (GLIC) telah dan sedang jaguagiat dilaksanakan,” katanya.
Semalam, kementerian itu mengadakan sesi mesyuarat bersama Kementerian Perdagangan Dalam Negeri dan Hal Ehwal Pengguna (KPDNHEP) di sini bagi membincangkan isu kos ayam dan telur.
Mesyuarat itu juga bagi memastikan industri ternakan ayam kekal mampan selain sekuriti makanan terjamin dan rakyat mendapat akses bagi sumber protein dengan harga berpatutan.

Sebanyak tiga kertas dibentangkan dua kementerian itu yang meliputi aspek kenaikan kos pengeluaran di ladang, peningkatan harga jagung dan senario pematuhan harga maksimum.
Mengulas lanjut, kenyataan kementerian itu berkata, firma swasta besar juga akan dilibatkan bagi mendapatkan input dan menjalinkan kerjasama melalui pendekatan berskala yang besar.
“Ia bakal membabitkan usaha pembangunan industri jagung bijian negara dengan tindakan proaktif yang memastikan industri ternakan ayam tidak terjejas dan bekalan stabil,” tambahnya.
Kementerian juga mengambil maklum harga dedak meningkat lebih 10 peratus sejak Januari lalu yang meliputi dua komoditi utama bagi makanan ayam ternakan iaitu jagung dan soya.
Semua perkara dan cadangan intervensi tambahan yang dibincangkan serta dikenal pasti akan dibawa kepada Mesyuarat Majlis Tindakan Sara Hidup Negara dalam masa yang terdekat. – KOSMO! ONLINE


Ramai teruja pengeluaran khas KWSP lulus
Oleh ZULKIFLI MANZOR

16 April 2022, 10:26 pm
PETALING JAYA – Kumpulan Wang Simpanan Pekerja (KWSP) sekali lagi menjadi sebutan apabila orang ramai mula berkongsi status permohonan pengeluaran khas masing-masing di media sosial hari ini.
Tinjauan di Facebook KWSP juga mendapati, ramai pencarum berkongsi status permohonan yang telah diluluskan berserta dengan tarikh bayaran.
Rata-rata pengguna media sosial melahirkan rasa bersyukur kerana permohonan mereka itu berjaya dan bayaran akan dibuat bermula 20 April ini iaitu sebelum menyambut Hari Raya Aidilfitri.
“Alhamdulilah saya sudah lulus, pembayaran 21hb.. Syukur ya Allah,” kata Haney.
“Lega bila semak permohonan nampak warna hijau. Kepada yang masih belum lulus, harap bersabar ya,” kata Dhia.
“Gembiranya dapat bayaran pada 21 April, sempat beli baju raya baru untuk anak-anak,” kata Salman.

Bagaimanapun, ada juga segelintir pengguna media sosial meluahkan kebimbangan berikutan status permohonan mereka masih menunjukkan ‘permohonan diterima’.
“Masih diterima.. Apply (mohon) lambat hari itu, 4 April baru mohon. Moga ada rezeki untuk lulus,” kata Lara.
“Masih permohonan diterima, sabarlah rezeki tidak akan pernah salah alamat,” kata Ayien.
Terdahulu, KWSP mengumumkan permohonan simpanan pengeluaran khas maksimum sebanyak RM10,000 dibuka bermula 1 April hingga 30 April ini. – KOSMO! ONLINE


Syarikat bas ekspres tidak dibenarkan naik kadar tambang secara melampau
Oleh KHAIRUL MOHD. ALI

16 April 2022, 11:21 pm
ISKANDAR PUTERI – Kerajaan tidak akan membenarkan mana-mana syarikat pengusaha bas ekspres mengambil kesempatan dengan menaikkan harga tambang secara melampau khususnya menjelang sambutan perayaan Hari Raya Aidilfitri ini.
Menteri Pengangkutan, Datuk Seri Dr. Wee Ka Siong berkata, apa jua peningkatan sama ada harga atau frekuensi perjalanan perlu dipohon kepada Agensi Pengangkutan Awam Darat (APAD) sebelum diserahkan kepada pihaknya untuk pertimbangan.
Katanya, Kementerian Pengangkutan kemudian akan membuat keputusan terbaik dengan mengambil kira kepentingan semua pihak, khususnya pengguna.
“Kita faham bila musim perayaan biasanya kita izinkan kenaikan harga, tetapi tidaklah kepada satu angka yang bebankan rakyat, ini kerana pada setiap musim perayaan memang amalan biasa kenaikan sehingga 10 peratus daripada harga asal.
“Kita sedar apa yang dilalui syarikat pengusaha bas dan alasan disebalik kenaikan harga itu, tetapi kita juga faham dan bersimpati dan tidak akan membiarkan rakyat terbeban dengan kenaikan harga.
“Sehubungan itu, Kementerian Pengangkutan akan buat satu keputusan terbaik untuk melindungi semua pihak termasuk pengguna, perkara ini akan dibincangkan dengan pemegang taruh, itu yang kita lakukan selama ini,” katanya.

Beliau berkata demikian dalam sidang akhbar yang diadakan selepas menghadiri program berbuka puasa di Forest City Golf Resort, di sini malam ini.
Beliau bagaimanapun berkata, setakat ini pihaknya masih belum mendapat aduan secara spesifik berhubung kenaikan harga secara melampau dan menyeru masyarakat membuat aduan kepada pihak berwajib sekiranya benar berlaku.
“Masyarakat diminta menyalurkan maklumat dan aduan mereka, kemudian kita akan arahkan Jabatan Pengangkutan Jalan (JPJ) untuk buat pemeriksaan dan pemantauan,” ujarnya.
Sementara itu, Ka Siong turut memberitahu pihaknya akan mewartakan larangan bagi kenderaan berat untuk menggunakan jalan raya selama lima hari sempena sambutan Aidilfitri tahun ini dalam masa terdekat.
Menurut beliau, larangan itu dijangka akan mula berkuatkuasa pada 30 April ini sehingga 2 Mei, sebelum disambung pada 7 Mei hingga 8 Mei bertujuan untuk memastikan kelancaran aliran trafik yang akan bertambah dalam tempoh tersebut.
“Saya sudah menandatangani satu warta sama seperti sebelum ini iaitu tiga hari sebelum dan dua hari selepas hari raya. Memang sekiranya diwartakan, semua pemegang permit terutama kenderaan perdagangan tertakluk kepada peraturan diwartakan,” jelasnya.-KOSMO! ONLINE


Budak perempuan maut jatuh balkoni tingkat 18
Oleh NOR AZIAH MAT NOH

16 April 2022, 10:14 pm
KUALA LUMPUR – Seorang budak perempuan berusia empat tahun maut akibat terjatuh dari balkoni tingkat 18 sebuah kondominium dalam kejadian di Jalan Danau Saujana 2, Setapak, di sini awal pagi tadi.
Ketua Polis Daerah Wangsa Maju, Superintendan Ashari Abu Samah berkata, kejadian itu berlaku kira-kira pukul 2 pagi.
“Mangsa yang tinggal dalam salah satu unit di kondominium terbabit telah jatuh dari balkoni tingkat 18 bangunan itu.
“Siasatan awal mendapati mangsa dibiarkan tidur bersendirian tanpa pengawasan manakala ibunya telah keluar dari rumah.
“Penghuni rumah yang lain sedang tidur di bilik masing-masing dan tidak mengetahui mangsa ditinggalkan bersendirian,” katanya dalam satu kenyataan hari ini.
Mengulas lanjut, kanak-kanak itu telah disahkan mati oleh Penolong Pegawai Perubatan yang bertugas dan mayat mangsa telah dibawa ke Hospital Kuala Lumpur untuk tindakan selanjutnya.

Katanya, kes disiasat di bawah Seksyen 31(1) (a) Akta Kanak-kanak (2001) kerana penganiayaan, pengabaian, pembuangan atau pendedahan kanak-kanak. – KOSMO! ONLINE


Polis tahan lelaki beku 183 haiwan hidup
Oleh KOSMO!

16 April 2022, 9:30 pm
PHOENIX, ARIZONA – Seorang lelaki di negeri Arizona, Amerika Syarikat (AS) menghadapi pertuduhan melakukan kekejaman dengan membekukan haiwan yang masih hidup, lapor laman berita Wion News semalam.
Menurut polis daerah Mohave, kira-kira 183 ekor haiwan ditemui dalam keadaan beku termasuk anjing, penyu, cicak, burung, ular, tikus dan arnab.
Suspek iaitu Michael Patrick Turland ditahan Rabu lalu selepas polis menggeledah sebuah kediaman susulan aduan seorang wanita bahawa dia sudah tidak menemui ularnya yang dilepaskan untuk tujuan pembiakan.
Polis memeriksa kediaman Turland di Golden Valley pada 3 April lalu.
“Anggota polis dan kawalan haiwan memasuki kediaman itu dan menemui peti sejuk beku yang mengandungi kira-kira 183 haiwan pelbagai jenis,”  kata  polis.
Beberapa ekor haiwan didapati dibekukan secara hidup-hidup berdasarkan posisi badannya.

Pemilik kediaman itu berkata, Turland yang berusia 43 tahun telah berpindah ke luar negeri dan meninggalkan peti sejuk beku itu di ddalam garaj.
Polis cuba menghubungi Turland dan isterinya, namun gagal. Bagaimanapun pada Rabu lalu, Turland dilaporkan kembali ke kediaman tersebut.
Dia kemudian ditahan atas 94 pertuduhan melakukan kekejaman terhadap haiwan, kata pejabat sherif. – Agensi


Pemandu di Britain boleh didenda RM5,531 jika alami dehidrasi semasa memandu
Oleh KOSMO!

16 April 2022, 9:00 pm
LONDON – Pemandu di Britain yang gagal minum air  mencukupi semasa memandu untuk  perjalanan jarak jauh boleh dikenakan denda sebanyak £1,000 (RM5, 531), lapor akhbar Mirror UK semalam.
Ini kerana kekurangan air dalam badan atau dehidrasi boleh menyebabkan gejala seperti pening dan hilang tumpuan semasa memandu.
Beberapa pakar  automotif  mengingatkan pemandu boleh didenda £1,000  jika didapati bersalah gagal mengawal kenderaan dengan betul.
Peringatan itu diberikan memandangkan ramai warga Britain merancang untuk bercuti atau melawat keluarga pada hujung minggu ini sempena cuti Hari Easter.
Penyelidikan dari Universiti Loughborough menunjukkan bahawa  kesan dehidrasi ringan adalah sama dengan pengambilan alkohol berlebihan  semasa memandu.
“Kita biasa memeriksa paras air dan minyak kereta sebelum memulakan perjalanan tetapi berapa ramai yang memeriksa paras air dalam badan sendiri?

“Minum  banyak air bukan sahaja akan memberi kesan positif kepada badan tetapi juga akan mengelakkan kemungkinan pening atau hilang tumpuan,” kata seorang pakar automotif berkenaan, Mike Thompson.
Tinjauan oleh sebuah syarikat tempatan mendapati bahawa sekitar tiga daripada lima rakyat Britain tidak menyedari risiko kekurangan air semasa memandu.
Kira-kira 70 peratus kemalangan di jalan raya Britain dipercayai berpunca daripada kesilapan pemandu dengan dehidrasi berpotensi menjadi faktor pelanggaran. – Agensi


Wanita diminta kongsi tandas dengan lelaki
Oleh KOSMO!

16 April 2022, 8:00 pm
LONDON – Pentadbiran bandar Camden di London mencetuskan kemarahan orang ramai selepas menukar status tandas awam wanita menjadi tandas uniseks, lapor portal berita MailOnline semalam.
Majlis Perbandaran Camden sebelum ini menerima kecaman selepas membelanjakan wang beribu-ribu pound untuk membina lintasan pejalan kaki yang memiliki warna ‘bendera transgender’ walaupun corak tersebut berisiko mengelirukan pengguna cacat penglihatan.
Wanita yang mahu menggunakan sebuah tandas awam tersebut di Parkway, Camden diminta untuk berkongsi dengan lelaki kerana pihak pentadbiran kekurangan dana untuk membina tandas berdasarkan jantina.
Tandas awam wanita itu dibina selepas seorang pengarang drama Ireland, George Bernard Shaw berkempen untuk mendapatkan kemudahan berasingan bagi wanita.
Beberapa pegawai berkata, tandas awam lelaki di kawasan itu terpaksa ditutup berikutan isu penjarakan sosial ketika pandemik Covid-19.
Bagaimanapun, ia kekal ditutup kerana majlis perbandaran berkenaan sedang mencari dana untuk membaikinya, demikian menurut akhbar Camden New Journal.

“Saya fikir ia sangat membimbangkan kerana isu tanda ini tertakluk kepada peruntukan. Kalau ada dana untuk perkara lain, pihak pentadbiran mesti ada dana untuk tandas awam.
“Adalah penting untuk wanita mempunyai tandas mereka sendiri. Tandas di Parkway dibina hasil daripada kempen oleh George Bernard Shaw.
“Kami adalah daerah pertama yang mempunyai tandas awam untuk wanita dan agak gila jika kami adalah yang pertama menghapuskannya,’’ kata ahli majlis perbandaran Camden, Richard Cotton. – Agensi


Hero banjir nafi jual Viva, hanya masuk pusat servis
Oleh KOSMO!

16 April 2022, 7:53 pm
PETALING JAYA – Kereta Perodua Viva yang digunakan oleh ‘Abang Viva’ untuk membantu mangsa banjir ditaja untuk dibaiki oleh Perodua.
‘Abang Viva’ atau nama sebenarnya, Azwan Omar, 29, melalui satu hantaran di Facebook berkata, kereta tersebut kini berada di Pusat Servis Perodua di Bachang, Melaka.
“Untuk yang bertanya mana kereta Viva, nak ‘update’ sikit Viva masih lagi dalam proses ‘perubatan’ di hospital Pusat Servis Perodua Bachang.
“Saya juga nak ucapkan terima kasih kepada Perodua kerana menaja kos untuk baik pulih kereta ini. Terima kasih juga kepada kakitangan Perodua yang bertungkus lumus siapkan kereta ini.
“Kalian memang terbaik. Jadi, jangan kata saya dah jual ke apa kereta Viva ini,” katanya.
Terdahulu, Azwan telah menerima sebuah kenderaan pacuan empat roda (4×4) jenis Mitsubishi Triton daripada seorang usahawan kosmetik, Wan Siti Aisyah Wan Hasan yang dikenali Sha Hasan pada Januari lalu.

Azwan mula dikenali selepas dia membantu mangsa banjir di Shah Alam, Selangor dengan membawa sebuah bot yang diikat di atas Perodua Viva milik kakaknya dari Melaka. – KOSMO! ONLINE


Lelaki pecah rekod dunia tonton Spider-Man: No Way Home 292 kali
Oleh KOSMO!

16 April 2022, 7:30 pm
TALLAHASSEE, FLORIDA – Seorang peminat filem adiwira di negeri Florida, Amerika Syarikat (AS) berjaya merampas semula anugerah Guinness World Records selepas dia menonton filem Spider-Man: No Way Home di pawagam sebanyak 292 kali, lapor agensi United Press International (UPI) semalam.
Ramiro Alanis mencipta nama dalam buku Guinness World Records pada 2019 kerana menonton tayangan filem Avengers: Endgame sebanyak 191 kali.
Rekodnya bagaimanapun diatasi oleh Arnaud Klein yang 204 kali menonton filem Kaamelott: First Instalment.
Guinness kini mengesahkan bahawa Alanis telah mengatasi rekod Klein setelah menghadiri 292 tayangan filem Spider-Man terbaharu itu antara 16 Disember 2021 hingga 15 Mac 2022.
Alanis berkata, jumlah tertinggi itu akan memastikan gelarannya kekal selamat.
“Jika sesiapa mahu memecahkan rekod saya lagi, saya mahu mereka berfikir dua kali sebelum mencubanya,’’ katanya kepada Guinness.

Untuk memecahkan rekod tersebut, Guinness menetapkan bahawa Alanis perlu kekal di tempat duduknya dengan memberi perhatian penuh pada skrin sepanjang filem itu ditayangkan.
Dia juga tidak dibenarkan melihat telefon bimbit atau berehat di bilik air semasa tayangan.
Alanis menganggarkan dia membelanjakan kira-kira AS$3,400 (RM14,400) untuk kos tiket wayang dalam percubaan untuk mencipta rekod dunia itu. – Agensi